Kabinet Ismail: Yang menang dan yang kalah

Pengumuman Kabinet baru oleh Perdana Menteri Ismail Sabri Yaakob mencetuskan kecaman dari Pakatan Harapan, selain kekecewaan yang dapat dilihat dari kem “separuh pembangkang” diketuai Ahmad Zahid Hamidi dari Umno.MalaysiaNow menyenaraikan siapakah yang menang dan kalah selepas 31 menteri dilantik hari ini.Pemenang: Perikatan NasionalJika terdapat satu perkara yang semua orang bersetuju mengenai barisan Kabinet ini, ia adalah hakikat bahawa Perikatan Nasional (PN) masih lagi berkuasa.Format yang sebelum ini digunakan oleh bekas perdana menteri Muhyiddin Yassin dengan hirarki menteri-menteri kanan mengetuai empat kluster turut dikekalkan.Ini mungkin cara Ismail untuk menjelaskan jenama kerajaannya adalah PN, jenama sama di mana kem pro-Najib Razak dalam Umno yang menarik balik sokongan sebelum ini.Kalah: Kem Pro-NajibKem pro-Najib dilihat antara yang paling rugi.Dengan pengecualian Noh Omar dan mungkin juga Noraini Ahmad, kedua-duanya menyertai bekas perdana menteri itu dalam menarik sokongan terhadap Muhyiddin, tiada selain mereka yang sebelum ini lantang dilantik sebagai menteri.Gesaan terbuka kumpulan yang setia dengan Najib supaya Timbalan Presiden Umno Mohamad Hasan dilantik sebagai menteri kewangan langsung tidak diendahkan.Sama juga seperti apa yang berlaku terhadap gesaan supaya Azalina Othman Said dilantik sebagai menteri undang-undang walaupun sebelum ini meletakkan jawatan sebagai timbalan speaker Dewan Rakyat.Juga bagi Shamsul Anuar Nasarah, yang pertama meletakkan jawatan dari Kabinet Muhyiddin, tidak dilantik semula sebagai menteri.Pemenang: Kem Anti-NajibSeperti luka ditaburkan garam, pengkritik Najib dalam Umno dan Barisan Nasional, seperti Khairy Jamaluddin, Hishammuddin Hussein, Reezal Merican Naina Merican, M Saravanan, Shahidan Kassim dan Annuar Musa dikekalkan memegang jawatan atau dinaikkan pangkat untuk mengetuai kementerian-kementerian berprofil tinggi.Pemenang: BersatuDengan satu pertiga menteri datang dari Bersatu, parti Melayu itu diberikan nyawa baru selepas beberapa ramalan mengatakan ia akan berakhir selepas peletakan jawatan presidennya sebagai perdana menteri.Bersatu yang pemimpinnya memegang dua daripada jawatan menteri kanan, turut mengekalkan portfolio penting seperti pendidikan, dalam negeri, luar negeri selain dua jawatan penting dalam usaha memulihkan ekonomi negara iaitu kementerian perdagangan antarabangsa dan industri yang diketuai Mohamed Azmin Ali dan juga portfolio ekonomi di Jabatan Perdana Menteri diketuai Mustapa Mohamed.Parti yang pada awalnya didirikan pemimpin Umno yang melawan Najib ketika kemuncak skandal 1MDB kini menjadi lebih kuat dalam mencabar Umno bagi menawan undi Melayu.Kalah: Kem Anti-AzminKem anti-Azmin yang terdiri daripada sekutu-sekutu Anwar Ibrahim dalam PKR, yang hanya dapat meraikan kegembiraan buat seketika dalam tempoh antara peletakan jawatan Muhyiddin dan pelantikan Ismail.Ramai yang berharap ia akan menjadi saat “ini kalilah”, slogan terkenal pilihan raya umum, untuk melihat presiden mereka menjadi perdana menteri.Selepas pelantikan Ismail diumumkan, kegembiraan itu terus menjadi bingit di media sosial yang menggesa Ismail tidak memberikan sebarang peranan kepada Azmin.Jemputan yang jarang berlaku kepada Anwar dan pemimpin PH di Pejabat Perdana Menteri turut ditafsirkan sebagai isyarat kononnya karier politik Azmin sudah berakhir dengan ramai pendukung PKR bahkan mendakwa rundingan dibuat dengan Ismail yang bakal menyaksikan Azmin disingkirkan dari arena politik sebagai pertukaran sokongan PH terhadap perdana menteri baru itu.Pemenang: Muhyiddin YassinMuhyiddin mungkin jatuh, namun belum terkeluar dari arena politik, melihat daripada orang-orangnya yang kembali menganggotai Kabinet.Bekas perdana menteri itu mungkin kembali meraih kuasa dengan syarat semua menteri-menteri itu membuktikan mereka bekerja secara berkesan dan mampu melaksanakannya bermula sekarang sehingga Pilihan Raya Umum ke- 15.Kalah: Kluster mahkamah UmnoDengan komposisi Kabinet baru dan pengaruh Muhyiddin dalam kerajaan baru bermakna kumpulan kluster mahkamah yang terdiri daripada beberapa orang ahli Parlimen, enam daripadanya yang diketuai Najib dan Zahid kini tiada pilihan melainkan berdepan dengan perbicaraan di mahkamah tanpa campur tangan politik.Muhyiddin berkata sebelum ini kerana keengganan untuk melayan percubaan “kleptokrat” mengelak pertuduhan jenayah yang dikenakan terhadap mereka menyebabkan mereka memberontak sekali gus memaksa beliau meletakkan jawatan.Sebelum ini,, MalaysiaNow melaporkan secara eksklusif butiran percubaan Zahid untuk berbuat demikian dalam pertemuannya dengan Muhyiddin.Pemenang: GPSWalaupun gabungan politik di Sarawak sering menunjukkan mereka hanyalah pemerhati pergelutan politik “semenanjung”, ia juga menolak keras percubaan untuk menggulingkan Muhyiddin sehingga saat terakhir pentadbiran beliau.GPS juga turut merakamkan terima kasih terhadap bekas perdana menteri itu kerana mendapat kelebihan politik di bawah kepimpinan Muhyiddin dan tidak mahu dilihat sebahagian daripada Kabinet baru yang didominasi oleh musuh-musuh perdana menteri.Lagi pun, di bawah pentadbiran Muhyiddin, GPS telah berjaya mendapatkan hasil keuntungan berbilion ringgit yang sebelum ini dinafikan terhadap Sarawak untuk beberapa dekad.Dengan enam warga Sarawak memegang portfolio kementerian persekutuan, termasuk seorang kekal menjadi menteri kanan, gabungan itu akan mendapatkan kelebihan kerana berjaya mendapatkan semula hak-hak Sarawak di bawah persekutuan, semua ini berjaya kerana GPS memilih “kawan yang betul” di Putrajaya.Kalah: Aktivis-aktivis partisanSebahagian aktivis sosial terkenal mungkin tercemar imej sebagai individu tidak berpihak dalam menggesa pembaharuan apabila secara terbuka berkempen untuk ahli-ahli politik tertentu agar dilantik sebagai menteri.Kumpulan ini termasuk Ambiga Sreenevasan bekas pengerusi gabungan Bersih 2.0 yang dilihat sebagai sebuah gerakan masyarakat sivil berjaya selepas mendapatkan sokongan sebahagian besar warga Malaysia dari pelbagai parti termasuk PAS.Namun Ambiga tidak merahsiakan mengenai kecenderungan politiknya sejak beberapa bulan sebelum kejatuhan Muhyiddin, daripada kenyataannya yang berulang kali mahu pemimpin Amanah Dzulkefly Ahmad dilantik sebagai menteri kesihatan sehingga menyerang pemimpin PAS dengan beberapa cadangan kontroversi.Kekalahannya itu disimpulkan dengan jelas dalam ciapan Twitternya: “Kabinet: Tak harap apa-apa. Tak dapat apa-apa. Moral cerita: Jangan berharap.”


Hanya 16% pemohon dibenarkan bekerja semasa sekatan pergerakan penuh, kata Azmin

Sebanyak 128,150 syarikat dan melibatkan 1.57 juta pekerja yang mendapat kelulusan Covid-19 Intelligent Management System (CIMS) 3.0 untuk beroperasi sepanjang tempoh perintah kawalan pergerakan (PKP) 3.0, kata Menteri Perdagangan Antarabangsa dan Industri Mohamed Azmin Ali.Beliau yang juga menteri kanan berkata, jumlah tersebut ditapis dan diluluskan daripada sebanyak 586,308 syarikat dan 10.2 juta pekerja yang berdaftar dengan sistem CIMS 3.0.“Daripada 10.2 juta pekerja yang berdaftar dengan CIMS 3.0, yang kita benarkan 1.57 juta pekerja.“Ini satu penurunan yang cukup besar dan mendadak untuk memastikan pergerakan dapat dikawal bagi menangani penularan Covid-19,” katanya.Azmin berkata, kementerian perdagangan antarabangsa dan industri (Miti) bukanlah penentu tunggal untuk memberi kelulusan kepada syarikat-syarikat untuk beroperasi sepanjang tempoh PKP 3.0.Katanya, Miti hanya bertanggungjawab memberi kelulusan beroperasi kepada syarikat di bawah 15 kementerian, dan empat kementerian lain sudah mempunyai sistem kelulusan kebenaran bekerja yang sudah dilaras kementerian terbabit.“Surat kelulusan untuk beroperasi bukan sahaja dikeluarkan oleh Miti.“Ada juga (surat) yang dikeluarkan oleh kementerian lain menggunakan sistem tersendiri yang diwujudkan terbukti berkesan untuk kumpulan sasaran mereka.“Maka, Miti bukanlah penentu tunggal dalam memutuskan sama ada sesuatu sektor perniagaan itu dianggap perkhidmatan penting atau sebaliknya,” katanya.Azmin juga menjawab dakwaan sistem CIMS 3.0 digodam selepas seorang individu yang memiliki syarikat fotografi mendapat kelulusan Miti untuk beroperasi sepanjang PKP 3.0.Menurutnya, individu itu memalsukan surat kelulusan tersebut.“Setelah disiasat, kita mendapati ianya adalah tuntutan palsu.“Maka Miti akan membuat laporan polis untuk menyiasat perkara ini.“Miti terbuka kepada sebarang bentuk aduan atau kritikan mengenai sistem CIMS 3.0,” katanya.


Ketua Pemuda Umno memalukan!

Asyraf Wajdi Dusuki yang merupakan ketua Pemuda Umno Malaysia adalah “the weakest link”, dan memalukan apabila cuba mencari populariti murahan dengan membuat lebih ramai rakyat dan netizen marah kepada Umno.Usah kita biarkan parti keramat orang Melayu ini menanggung hinanya yang berpanjangan kerana salah kita!Yang mahu bawa perpecahan dan buat Umno tunduk kepada Anwar Ibrahim serta Kit Siang, Guan Eng itu adalah Presiden Umno Ahmad Zahid Hamidi sendiri!Sanggup kita sebagai parti yang menjadi teras bangsa sejak Merdeka, biarkan sebuah parti yang bukan berteraskan tunjang Melayu selaku asas negara ini menjadi perdana menteri?Dalam erti kata lain, sanggup kita angkat perdana menteri bukan dari parti Melayu? Kena ingat, ini negara Malaysia, kekuatan kemajmukan kita yang berbilang kaum sejak Merdeka adalah apabila orang Melayu capai keselesaan dalam keterpendaman Melayu. Bukan dicarik maruah kita!Hakikatnya kita sendiri yang pernah silap, biarkan rasuah berleluasa jadi amalan parti, biarkan budaya menjilat tidak tentu hala sampai kedudukan orang Melayu dihina.Sejarah buktikan kejatuhan dan kebangkitan sesuatu peradaban itu bukan asbab orang lain, sebab kita sendiri! Agama kita Islam juga mengatakan hal yang sama sepertimana yang disebut dalam Surah Ar-Ra’d ayat 11.Sepatutnya pergerakan sayap pemuda perlu berani cari alternatif untuk memperkasa Umno dan mempertahan ruang kepimpinan yang ada apatah lagi menteri-menteri strategik yang Muhyiddin bagi pegang portfolio semua orang kita! Semua portfolio strategik dan bantu angkat imej kita balik Umno yang pegang.Apa salahnya kita menyokong Ismail Sabri Yaakob sebagai pemimpin perubahan kita. Parti utama orang Melayu ini perlu bangkit! Bukan dibawa untuk tunduk kepada ejen perosak negara dan kumpulan yang sanggup menghina dan merendahkan, serta sanggup menggugat kedudukan orang Islam, Melayu dan Raja-Raja Melayu seperti DAP!Kita perlu belajar daripada sejarah, “mereka yang melupai sejarah, pasti akan mengulanginya semula,” kata George Santayana.Kita dalam Umno inilah yang turun ke jalanan menentang Icerd, Statut Rom dan sebagainya. Hari ini Presiden hendak bawa kita tunduk dan bergelumang dengan orang yang nak mengkhianati asas negara?Hanya sebab mahu selamatkan diri sendiri yang buat segala kesilapan yang perlu dibuktikan tidak bersalah di mahkamah?Disebabkan itu nak heret seluruh perjuangan Umno? Apakah kita dalam Umno ini begitu bacul?Jangan kita ulang kesilapan Bersatu yang pernah bergelumang dengan DAP dan Anwar Ibrahim yang licik dan membuka mata puak Bersatu Muhyiddin sampai akhirnya sebab desakan permainan kotor Anwar telah memaksa Mahathir letak jawatan! Jangan ulangi kesilapan.Sekurangnya sekarang bukanlah seperti keluar mulut harimau masuk mulut buaya, sebab kita ada menteri-menteri yang utama dan buat kerja begitu baik untuk rakyat.Asyraf Wajdi jangan jadi bangsat yang menjahanamkan Umno, seharusnya ketua sayap kena berani corak perubahan dan berada pada kebenaran. Sabar demi perubahan.Berubahlah.Jalaluddin Al-Rumi adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Putin bukan komunis, Soviet Union tak akan diwujudkan

Apabila bercakap mengenai apakah tujuan Vladimir Putin melancarkan perang ke atas Ukraine, salah satu naratif pihak Barat ialah presiden Rusia itu mahu mengembalikan Soviet Union.Naratif ini sering dikemukakan di media massa global dalam perbincangan, wacana dan wawancara di kalangan ahli panel dari pelbagai latar belakang, sama ada ahli akademik, wartawan atau pemerhati geopolitik.Walaupun terdapat naratif lain yang turut dikemukakan tetapi mewujudkan semula Soviet Union tetap disebut.Sedangkan pakar-pakar bidang itu tentu dapat mengutarakan bahawa mewujudkan semula Soviet Union adalah suatu yang mustahil.Soviet Union adalah suatu eksperimen yang sudah menjadi sejarah.Putin bukan seorang komunis.Tetapi naratif menghidupkan semula Soviet Union mempunyai nilai propaganda.Ia boleh menakutkan dunia terhadap ancaman komunis.Dunia mesti memihak kepada Barat kerana Rusia mahu kembali menjadi komunis, dan ia akan mengancam. Tentulah satu dunia akan takut.Maka tidak hairanlah Ukraine dianggap sebagai benteng bagi Eropah untuk mempertahankan demokrasi dan nilai-nilai Barat.Finland yang mempunyai sempadan dengan Rusia dan baru menyertai Pertubuhan Perjanjian Atlantik Utara (Nato) menjadi batas garis depan menghadapi Rusia.Pada masa ini sedang berlaku perang propaganda antara blok Barat dan Rusia.Sejak perang Ukraine itu berlangsung, televisyen Barat dan pro-Barat setiap hari menyerang Rusia.Tontonlah NHK, DW, ABC, Euronews dan BBC yang dibawa oleh perkhidmatan Unify, kesemuanya setiap hari menyerang Rusia dengan memahami bahawa Jepun, Jerman, EU, dan Britain berada di pihak Barat.Sedangkan suara di pihak Rusia disekat dalam media.Saluran berita Rusia, RT diharamkan di Barat. Apabila menjejaskan kepentingan mereka, nilai demokrasi seperti kebebasan suara ditolak tepi.Bukanlah ini pula bermakna apa yang dilakukan oleh Putin dan Rusia itu betul.Melanggar negara orang dengan melakukan kerosakan yang mengakibatkan kematian serta kemusnahan harta benda adalah suatu yang tidak dapat diterima.Namun, keluhan-keluhan Putin terhadap Ukraine, Nato dan Barat wajar diambil kira.Membawa naratif bahawa Putin mahu mengembalikan Soviet Union hanya menenggelamkan keluhan presiden Rusia itu terhadap ancaman geopolitik Ukraine bersama Kesatuan Eropah (EU) dan Nato terhadap negaranya.Sebelum perang itu, Putin ada menyatakan bahawa Ukraine adalah sebahagian daripada Empayar Rusia dan menyalahkan Soviet Union kerana mewujudkan republik itu dengan memisahknnya daripada Persekutuan Rusia.Dengan kenyataan inipun sudah dapat dilihat beliau tidak suka pada Soviet Union yang baginya tidak bersifat nasionalistik terhadap Rusia.Kalau Soviet Union itu mendokong nasionlisme Rusia, maka pstinya ia memasukkan Ukraine ke dalam persekutuan Rusia.Ideologi komunis Soviet Union bersifat multinasional dan bukan nasionalisme Rusia, walaupun dari segi amalan, ia juga cenderung pada dominasi Moscow terhadap republik lain dalam kesatuan itu.Nama penuh Soviet Union yang ditubuhkan pada tahun 1922 itu ialah Kesatuan Republik-republik Sosialis Soviet (USSR).Di dalamnya terdapat banyak republik termasuk Rusia dan Ukraine.Nama penuh Rusia ketika itu ialah Persekutuan Soviet Republik-republik Sosialis Rusia (RSFSR) yang di dalamnya terdapat juga banyak republik, antaranya Chechnya.Nama rasmi Ukraine ketika itu ialah Republik Sosialis Soviet Ukraine.Sebelum tertubuhnya Soviet Union, kesemua wilayah itu berada dalam Empayar Rusia.Pentadbiran mereka berbentuk wilayah yang diperintah secara langsung dari St Petersburg.Pemimpin Soviet Union yang menjadikan wilayah-wilayah itu sebgai republik dengan menggariskan semula sempadan.Mengapa mereka meletakkan Crimea yang strategik di bawah Ukraine dan bukan Rusia menjadi tanda tanya.Putin mempersoalkannya dan ia mendorong kepada tindakannya menakluk Crimea.Mungkin pemimpin-pemimpin Soviet Union dulu mahu memastikan Rusia dan Ukraine tidak berpecah.Mereka mahu kedua-duanya terus menjadi tonggak Soviet Union.Meletakkan Crimea di bawah Ukraine mengelakkan Rusia daripada menjadi terlalu dominan hingga membolehkan Empayar Rusia dipulihkan.Pada awal berakhirnya Perang Dunia Kedua, Stalin meletakkan Ukraine dan Belarus, dulu dipanggil sebagai Byelorusia sebagai negara berasingan daripada Soviet Union dalam Pertubuhan Bangsa-bangsa Bersatu (PBB).Soviet Union tumbang pada tahun 1991 dengan Ukraine menjadi republik pertama menandatangani dokumen pemisahan daripada Soviet Union.Ketika itu, Putin berada di Berlin, Jerman Timur.Sebagai agen KGB tentulah beliau seorang Komunis seperti mana ramai warga Soviet Union.Putin kecewa dengan keruntuhan Soviet Union yang menyebabkan beliau hilang pekerjaan dan dunia yang dikenalinya runtuh.Beliau berkata, keruntuhan Soviet Union adalah satu mala petaka besar dunia.Sebagai penganggur beliau kembali ke St Petersburg dan bersikap memandang ke masa depan (move on).Beliau dapat pekerjaan dengan ahli politik dan bernasib baik kerana mendapat kepercayaan presiden pertama Persekutuan Rusia, Boris Yeltsin.Akhirnya Putin dilantik sebagai perdana menteri dan pengganti beliau.Yeltsin meninggalkan komunisme dan menyifatkan dirianya demokrat sosial.Baginya, mereka yang masih mahukan komunisme hidup dalam fantasi.Parti Komunis Soviet Union (CPSU) diharamkan dan dibubarkan.Para komunis di Rusia menubuhkan Parti Komunis Persekutuan Rusia (CPRF) yang masih berpegang pada Marxis-Leninis tetapi dengan perspektif abad ke-21.Parti ini sentiasa mendapat tempat kedua dalam Parlimen.Walaupun besar, ia tidak akan dapat mengalahkan parti utama iaitu United Russia yang mendokong Putin.Menurut komen orang Rusia, parti komunis ini adalah boneka Putin.Selagi ia tidak menentang Putin, parti ini dibenarkan.CPRF menyokong penaklukan Ukraine dan ini menyebabkan sebahagian besar ahli parlimennya dikenakan sekatan oleh Amerika Syarikat.Nampaknya Putin menggunakan ramai pihak, dari gereja Kristian Ortodoks hinggalah kepada parti komunis untuk menyokong perang ke atas Ukraine itu.Putin tidak memiliki ideologi khusus.Beliau adalah pragmatik dan Machiavellian.Kalau adapun beliau merupakan seorang nasionalis Rusia.Maka Putin tidak akan kembalikan Soviet Union dengan segala fahamannya walaupun beliau dididik dan dibesarkan sebagai komunis.Lebih tepat lagi kalau dikatakan bahawa beliau mahu mengembalikan kegemilangan Empayar Rusia sebelum revolusi.Tetapi bukan dengan menjadi maharaja.Persekutuan Rusia adalah sebuah republik yang mewarisi negara sebelum Soviet Union.Tetapi legasi Soviet Union yang bermanfaat tetap diwarisinya seperti angkatan tenteranya dan perkhidmatan kesihatan rakyat.Juga apa yang hendak Moscow pulihkan adalah sebagai kuasa dominan di benua Eropah-Asia seperti mana apa yang dipegang oleh Empayar Rusia.Mungkin Putin tidaklah sampai mahu kedudukan seperti mana apa yang dimiliki Soviet Union, yang bukan saja mahu menjadi kuasa dunia tetapi juga menerapkan fahaman komunisme di seluruh dunia.Bermula dengan tindakan tenteranya di Chechnya, diikuti pula di Georgia dan sekarang di Ukraine, apa yang Putin kehendaki adalah pengaruh geopolitik terhadap bekas wilayah Empayar Rusia dan bekas Soviet Union.Amerika Syarikat (AS) pula mempunyai pengaruh lebih besar.Walaupun tidak dicanangkan, ia sebenarnya mewarisi legasi geopolitik Empayar British dan Empayar Sepanyol-Portugis.Dari AS, Afrika hinggalah Pasifik, AS mahu pengaruh dan kuasa.Iaitu di samping memainkan peranan penting di benua Eropah.Dalam memenuhi matlamat kepentingan geopolitik, AS membawa panji-panji kebebasan, demokrasi dan hak manusia.Tetapi dari segi amalan, ia dicacatkaan dwngan hipokrisi dan peluasan kepentingan ekonomi.Maka pertembungan antara AS dan Rusia tidak dapat dielakkan dengan rakyat Ukraine menerima bahananya.Ia merupakan kegagalan Presiden Joe Biden dan Putin, serta juga Presiden Vlodymyr Zelensky untuk memelihara keamanan.


RM50.4 bilion diperuntukkan dalam Belanjawan 2021 untuk sektor pendidikan

Kementerian Pendidikan (KPM) menerima peruntukan berjumlah RM50.4 bilion atau 15.6% daripada keseluruhan perbelanjaan kerajaan dalam Belanjawan 2021 yang dibentangkan oleh Menteri Kewangan Tengku Zafrul Aziz.Perkembangan ini menyaksikan KPM menjadi kementerian kedua yang dianugerahkan peruntukan “gergasi” selepas sektor kesihatan awam untuk memerangi penularan jangkitan Covid-19.Zafrul dalam ucapannya menegaskan keputusan itu dibuat memandangkan bidang pendidikan ialah satu pelaburan paling penting demi memastikan kualiti kehidupan yang lebih baik untuk generasi akan datang.Bagaimanapun, KPM mengalami pengurangan peruntukan sebanyak RM13.7 bilion berbanding RM64.1 bilion yang diperuntukkan pada tahun sebelumnya.Ketika membentangkan belanjawan tersebut, Zafrul menegaskan kerajaan akan memastikan murid daripada keluarga berpendapatan rendah mendapat kandungan khasiat harian yang mencukupi.Atas sebab itu, pada tahun depan kerajaan akan menambah baik Rancangan Makanan Tambahan (RMT) dengan penyediaan bekalan susu percuma pada setiap hari persekolahan berbanding dua kali seminggu.Katanya, pengumuman tersebut menelan peruntukan sebanyak RM420 juta dan sebahagian perolehan akan dikhaskan kepada syarikat pengeluar susu tempatan.Katanya, kerajaan akan menambah peruntukan sebanyak RM725 juta bagi menaik taraf bangunan dan infrastruktur 50 buah sekolah-sekolah daif.Bagaimanapun, KPM mengalami pengurangan peruntukan sebanyak RM13.7 bilion berbanding RM64.1 bilion yang diperuntukkan pada tahun sebelumnya.Manakala bagi sekolah di Sabah dan Sarawak, kerajaan akan melaksanakan 184 projek pembinaan dan pemasangan bekalan air telaga tiub baru dengan kos keseluruhan projek berjumlah RM120 juta.Sementara itu, kerajaan juga memperuntukan sebanyak RM800 juta untuk kerja-kerja penyelenggaraan dan tambah baik sekolah kerajaan serta sekolah bantuan kerajaan.Katanya, peruntukan itu juga termasuklah membina dewan terbuka dan struktur berbumbung bagi memastikan tempat berhimpun murid yang lebih selamat.Selain itu, katanya Putrajaya juga mengambil berat kebajikan para murid berkeperluan khas.Atas sebab itu, sebanyak RM45 juta disediakan untuk memperkasa sektor pendidikan khas di sekolah-sekolah kerajaan.Dalam pada itu, Zafrul mengumumkan peruntukan bagi sektor pengajian tinggi sebanyak RM14.4 bilion kepada Kementerian Pengajian Tinggi (KPT).Ini termasuk RM50 juta yang disediakan untuk menjalankan projek baik pulih infrastruktur dan peralatan usang di universiti-universiti awam.“Bagi memastikan saling hubungan internet di institut pengajian tinggi, RM50 juta untuk menaik taraf talian akses Malaysian Research & Education Network atau MYREN kepada 500Mbps hingga 10Gbps,” katanya.Selain itu, katanya, bagi memastikan mahasiswa yang mendapat pinjaman PTPTN boleh mengikuti pembelajaran secara dalam talian, kerajaan akan bekerjasama dengan Bank Simpanan Nasional (BSN) untuk menyediakan RM100 juta pembiayaan Skim BSN MyRinggit-i COMSIS iaitu skim pinjaman komputer riba.


Pembatalan ordinan darurat: Salah faham mengenai ‘bertindak atas nasihat’

Mengikut Perkara 150 Perlembagaan Persekutuan, ada tiga cara ordinan-ordinan yang dimasyhurkan oleh Yang di-Pertuan Agong pada masa proklamasi darurat sedang berkuat kuasa, akan terhenti berkuat kuasa:Apabila ia dibatalkan (revoked)di bawah Fasal (3).Apabila ia diungkaikan (annulled) di bawah Fasal (3);Apabila ia luput (lapses) di bawah Fasal (7).Pembatalan dilaksanakan oleh Yang di-Pertuan Agong atas nasihat Kabinet. Acaranya sama seperti sesuatu ordinan itu dibuat, iaitu Kabinet memutuskan untuk mengadakan ordinan itu dan menyembahnya kepada Yang di-Pertuan Agong bagi mendapatkan perkenan dan pemasyhuran Baginda. Apabila Baginda memberi perkenan dan memasyhurkannya, maka berkuatkuasalah ordinan itu. Dalam hal ini Baginda bertindak atas nasihat Kabinet. Nasihat itu mestilah diikuti. Itu sistem raja berperlembagaan.Demikian jugalah dengan pembatalannya. Kabinet membuat keputusan untuk membatal sesuatu ordinan pada tarikh tertentu dan menyembahnya kepada Yang di-Pertuan Agong untuk mendapat perkenan Baginda. Ordinan itu dibuat dengan perkenan Baginda, maka tentulah untuk membatalkannya memerlukan perkenan Baginda. Takkanlah pada masa hendak membuatnya perkenan Baginda dipohon, apabila hendak dibatalkan Baginda dibelakangkan. Akibatnya, Baginda tidak tahu bahawa ordinan-ordinan yang dimasyhurkan Baginda telah pun dibatalkan.Ungkaian dilakukan oleh kedua-dua Majlis Parlimen, iaitu Dewan Rakyat dan Dewan Negara. Ordinan berkenaan dibentang, dibahas dan diungkai oleh kedua-dua Dewan dan terungkailah ia. Perkenan Yang di-Pertuan Agong tidak diperlukan.Sesuatu ordinan itu luput apabila habis tempoh enam bulan yang bermula dengan tarikh sesuatu Proklamasi Darurat terhenti berkuat kuasa. Dalam kata-kata lain, apabila tempoh darurat tamat, enam bulan selepas itu ordinan-ordinan yang dibuat semasa darurat itu berkuat kuasa pun luput dan tidak berkuatkuasa lagi.Ada orang menghujahkan ada satu cara lagi, iaitu menurut Klausa (4A) Perkara 66:“(4A) Jika  sesuatu  Rang  Undang-Undang  tidak  diperkenankan oleh  Yang  di-Pertuan  Agong  dalam  masa  yang  ditentukan dalam  Fasal  (4),  Rang  Undang-Undang  itu  hendaklah  menjadi undang-undang  apabila  habis  masa  yang  ditentukan  dalam Fasal  itu  mengikut  cara  yang   sama  seolah-olah  dia  telah  memperkenankannya.”Dengan hormat, saya berpendapat peruntukan itu tidak terpakai kepada pembatalan, pengungkaian dan luputnya ordinan-ordinan yang dibuat semasa sesuatu perisytiharan darurat berkuatkuasa.Alasan saya ialah Klausa (4A) terdapat dalam Perkara 66, mengenai “Penjalanan kuasa perundangan” (Exercise of legislative power) yang memperuntukkan bagaimana sesuatu rang undang-undang itu menjadi undang-undang. Perbincangan sekarang adalah mengenai pembatalan ordinan-ordinan yang dibuat oleh Yang di-Pertuan Agong atas nasihat Kabinet dalam masa deklarasi darurat berkuatkuasa. Ia terletak dalam bab lain langsung dan dalam satu perkara khusus mengenainya.Apa yang berlaku dalam hal ini? Ia menjadi lebih jelas dengan tersebarnya kenyataan media oleh Istana Negara dan Pejabat Perdana Menteri dan surat yang ditulis oleh Yang di-Pertuan Agong kepada perdana menteri. Hal seperti itu tidak pernah berlaku dalam sejarah Malaysia, malah, saya percaya, di negara-negara yang memiliki sistem raja berperlembagaan (saya sedia dibetulkan) dan ia tidak sepatutnya berlaku.Tetapi, oleh sebab ia telah berlaku, biarlah kita mengambil manfaat daripadanya. Dokumen-dokumen itu memberi gambaran yang jelas tentang apa yang telah berlaku. Inilah kronologinya:Berdasarkan titah pandangan Yang di-Pertuan Agong dan Raja-Raja Melayu, kerajaan telah memutuskan untuk mengadakan Mesyuarat Khas Parlimen bermula 26 Julai 2021.Pada 21 Julai 2021 jemaah menteri, dalam mesyuaratnya membuat keputusan tidak akan menasihati Yang di-Pertuan Agong untuk membuat deklarasi darurat baru setelah darurat sedia ada tamat pada 1 Ogos 2021.Dalam mesyuarat itu juga, jemaah menteri memutuskan untuk menasihati Yang di-Pertuan Agong untuk membatalkan ordinan-ordinan yang dibuat semasa deklarasi darurat itu berkuat kuasa.Pada 22 Julai 2021 Pejabat Perdana Menteri telah menerima deraf Ordinan Darurat (Pembatalan) 2021 yang disediakan oleh Jabatan Peguam Negara. Ordinan itu memperuntukkan semua ordinan darurat yang dimasyhurkan Yang di-Pertuan Agong dibatalkan berkuat kuasa pada 21 Julai 2021.Pada 23 Julai 2021 Pejabat Perdana Menteri menyampaikan dokumen-dokumen tersebut kepada Istana Negara untuk mendapat perkenan Yang di-Pertuan Agong.Pada 24 Julai 2021 dokumen-dokumen tersebut telah disembahkan kepada Yang di-Pertuan Agong. Setelah menelitinya, Baginda menitahkan Menteri di Jabatan Perdana Menteri (Parlimen dan Undang-Undang), Takiyuddin Hassan dan Peguam Negara Idrus Harun untuk mengadap Baginda secara maya.Semasa sesi mengadap secara maya itu Baginda menitahkan, antara lain:(Baginda) tidak berkenan untuk menandatangani permohonan tersebut kerana ianya dilakukan secara tergesa-gesa iaitu menjelang dua hari sebelum sidang Parlimen selain akan keperluan ianya diwartakan.(Baginda) memerlukan masa untuk menganalisa permohonan tersebut secara terperinci dan seterusnya mendapatkan pandangan lanjut daripada Raja-Raja Melayu.Proklamasi dan ordinan darurat tersebut hendaklah dibentang dan diungkalkan di Parlimen selaras dengan Perkara 150 (3) Perlembagaan Persekutuan.Terdapat beberapa persoalan berbangkit yang memerlukan penjelasan lanjut, khususnya berhubung tindakan undang-undang atau kompaun yang telah dikeluarkan di bawah ordinan-ordinan darurat bagi tempoh 21 hingga 25 Julai 2021.Apabila Mesyuarat Khas Dewan Rakyat bermula pada 26 Julai 2021, semua ordinan darurat telah dibentang di atas meja Dewan Rakyat selaras dengan peruntukan Perkara 150 (3) Perlembagaan Persekutuan.Ahli-Ahli Parlimen pembangkang telah mendesak supaya Dewan Rakyat mengungkaikan ordinan-ordinan darurat tersebut. Susulan itu, Takiyuddin Hassan telah memaklumkan kepada Ahli-Ahli Dewan Rakyat bahawa kerajaan, iaitu jemaah menteri, telah membuat keputusan untuk membatalkan ordinan-ordinan darurat berkenaan.Kenyataan itu telah disambut dengan bantahan daripada pihak pembangkang.Pada 29 Julai 2021, Istana Negara mengeluarkan satu kenyataan media yang ditandatangani oleh Datuk Pengelola Bijaya Diraja yang, antara lain, mengatakan:“Perkara 150(2B) dibaca dengan Perkara 150(3) Perlembagaan Persekutuan secara jelas memperuntukkan kuasa penggubalan dan pembatalan Ordinan-Ordinan Darurat terletak pada Seri Paduka Baginda.“Sehubungan dengan itu, Seri Paduka Baginda menzahirkan rasa amat dukacita dengan kenyataan yang telah dibuat di Parlimen pada 26 Julai, 2021 lalu bahawa Kerajaan telah membatalkan semua Ordinan Darurat yang telah dimasyhurkan oleh Baginda sepanjang tempoh Darurat walhal pembatalan belum lagi diperkenan Baginda.“Seri Paduka Baginda turut menzahirkan rasa amat dukacita kerana apa yang telah diperkenan dan dititahkan kepada Takiyuddin Hassan, Menteri di Jabatan Perdana Menteri (Parlimen dan Undang-Undang) dan TS Idrus Harun, Peguam Negara semasa majlis menghadap secara maya pada 24 Julai 2021 bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan.“Seri Paduka Baginda menegaskan bahawa kenyataan Yang Berhormat Menteri di Parlimen pada 26 Julai 2021 adalah tidak tepat dan telah mengelirukan Ahli-Ahli Dewan Rakyat.“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai 2021 yang telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku Ketua Utama Negara seperti yang termaktub di dalam Perlembagaan Persekutuan.“Seri Paduka Baginda sedia maklum akan perlunya Baginda bertindak mengikut nasihat Jemaah Menteri seperti terkandung dalam Perkara 40(1) Perlembagaan Persekutuan.“Namun, Seri Paduka Baginda menzahirkan pandangan bahawa Baginda, selaku Ketua Utama Negara, mempunyai kewajipan untuk menyampaikan nasihat dan teguran jika berlaku sebarang tindakan yang tidak berperlembagaan oleh mana-mana pihak, khususnya mereka yang melaksanakan fungsi dan kuasa KDYMM Seri Paduka Baginda Yang di-Pertuan Agong.”Pada hari yang sama, Yang di-Pertuan Agong menulis sepucuk surat kepada perdana menteri. Dalam surat itu Baginda membawa perhatian perdana menteri kepada kenyataan Takiyuddin Hassan di Dewan Rakyat pada 26 Julai 2021 bahawa kerajaan telah membatalkan kesemua ordinan-ordinan darurat itu.Seterusnya, Baginda telah menyatakan apa yang telah berlaku pada 23 dan 24 Julai 2021 yang telah diperturunkan di atas diikuti dengan empat perkara yang Baginda titah dalam majlis menghadap secara maya pada 24 Julai 2021 itu yang juga telah diperturunkan di atas.Baginda menyatakan amat dukacita apabila cadangannya supaya pembatalan ordinan-ordinan tersebut dibentang dan dibahaskan di Parlimen telah tidak dituruti.Baginda menyatakan bahawa Takiyuddin Hassan telah memberi kenyataan yang bercanggah dan tidak tepat di Dewan Rakyat pada 26 Julai 2021 dan kenyataan itu telah mengelirukan ahli-ahli Dewan Rakyat.Baginda menarik perhatian perdana menteri bahawa Baginda sedia maklum akan perlunya Baginda bertindak mengikut nasihat jemaah menteri seperti yang terkandung dalam Perkara 40(1) Perlembagaan Persekutuan.“Walau bagaimanapun, keputusan muktamad berhubung pembatalan Ordinan-Ordinan Darurat tersebut pada hemat Beta sewajarnya mengambil kira akan situasi-situasi semasa seperti berikut:1. Cadangan pembatalan ini telah disembah lewat kepada Beta iaitu pada 24 Julai 2021.      Tambahan pula, ianya terlalu hampir dengan tarikh persidangan Parlimen yang telah semua sedia maklum bakal bermula pada 26 Julai 2021.2. Sebarang pembatalan Ordinan-Ordinan Darurat yang dilakukan secara tergesa-gesa dan      tidak dibentangkan di Parlimen akan hanya menzahirkan impak negatif kepada Beta.Pembatalan Ordinan-Ordinan Darurat ini dilakukan dengan membelakangi fungsi dan kuasa Beta selaku Ketua Negara seperti yang terkandung di dalam Perlembagaan Persekutuan.Tarikh kuatkuasa pembatalan Ordinan-Ordinan Darurat telah dikebelakangkan atau retrospective dengan berkuat kuasa pada 21 Julai 2021 manakala permohonan diterima pada 23 Julai 2021.Pembatalan Ordinan Darurat adalah merupakan kuasa perlembagaan Beta dan bukannya terletak di atas kuasa Jemaah Menteri semata-mata.“Berdasarkan huraian-huraian di atas dan sidang Parlimen yang kini sedang berlangsung, Beta menitahkan agar cadangan pembatalan Ordinan-Ordinan Darurat ini dibentang dan dibahaskan di Parlimen sebelum ditandatangani oleh Beta.” Ahli-ahli Parlimen pembangkang, termasuk Anwar Ibrahim, Dr Mahathir, melompat dan menyerang Takiyuddin Hassan, perdana menteri dan kerajaan PN. Mereka menuduh Takiyuddin Hassan mengelirukan dan berbohong kepada ahli-ahli Dewan Rakyat, menuntut Takiyuddin Hassan, perdana menteri, dan semua ahli-ahli jemaah menteri meletak jawatan. Ada yang melaung “menghina” dan “derhaka” dalam Dewan Rakyat.Dr Mahathir, bekas perdana menteri mengeluarkan kenyataan. Beliau mengatakan bahawa kenyataan Yang di-Pertuan Agong itu menunjukkan bahawa Muhyiddin telah berbohong kepada Parlimen berkenaan pembatalan ordinan-ordinan darurat; Muhyiddin patut tahu bahawa beliau tidak mempunyai kuasa untuk membatalnya sendiri, namun kenyataan dibuat dalam Parlimen seolah-olah beliau mempunyai kuasa sedangkan kuasa mengenainya terletak dalam tangan Yang di-Pertuan Agong sepenuhnya semasa darurat; walaupun kenyataan itu dibuat oleh Takiyuddin Hassan, Muhyiddin tidak boleh melepaskan dirinya daripada bertanggungjawab mengenainya; Muhyiddin tidak mencuba untuk membetulkan Takiyuddin Hassan semasa membuat kenyataan itu atau menahannya walaupun beliau duduk betul-betul di hadapan Takiyuddin Hassan dalam Dewan Rakyat dan beliau tidak pula membuat apa-apa penjelasan selepas itu; Muhyiddin dan ahli-ahli  jemaah menteri bertanggungjawab di atas perbuatan yang memalukan itu dan kesemua mereka hendaklah meletak jawatan.Pada hari yang sama (29 Julai 2021) Pejabat Perdana Menteri pula mengeluarkan kenyataan media. Kenyataan media itu menurunkan kronologi peristiwa daripada 21 Julai 2021 hingga 26 Julai 2021 yang saya telah perturunkan di atas.Kenyataan itu menekankan bahawa ordinan-ordinan itu boleh dibatalkan oleh Yang di-Pertuan Agong atas nasihat jemaah menteri tanpa perlu diungkai oleh Parliman dan apa yang telah dilakukan oleh jemaah menteri itu adalah betul di sisi undang-undang. Kenyataan itu juga menekankan bahawa dalam hal ini Yang di-Pertuan Agong perlu bertindak mengikut nasihat dan memetik Perkara 40(1) dan 40(1A) Perlembagaan.Pada 30 Julai 2021, Setiausaha Dewan Rakyat mengeluarkan kenyataan bahawa persidangan Dewan Rakyat pada 2 Ogos 2021, iaitu persidangan hari terakhir dan pada hari itu Takiyuddin Hassan dijadualkan memberi penjelasan mengenai kenyataannya pada 26 Julai 2021, telah ditangguhkan.Pada 3 Ogos 2021, Muhyiddin mengeluarkan satu kenyataan mengatakan bahawa “proses pembatalan ordinan-ordinan darurat oleh KDYMM Seri Paduka Baginda Yang di-Pertuan Agong sepertimana yang disembah nasihat oleh jemaah menteri pada 23 Julai 2021 tidak dapat disempurnakan.“Dengan berakhirnya Proklamasi Darurat pada 1 Ogos 2021, berdasarkan peruntukan Perlembagaan Persekutuan, pembatalan ordinan-ordinan darurat oleh KDYMM Seri Paduka Baginda Yang di-Pertuan Agong tidak lagi berbangkit .“Maka, selaras dengan titah pandangan KDYMM Seri Paduka Baginda Yang di-Pertuan Agong dan peruntukan Perkara 150 (3) Perlembagaan Persekutuan, suatu usul untuk membahas dan seterusnya mengungkaikan ordinan-ordinan darurat berkenaan boleh dibawa dalam sidang Parlimen yang dijadualkan berlangsung pada bulan September 2021.”Sekarang mari kita lihat semula kronologi peristiwa yang berlaku dan menganalisisnya satu per satu semata-mata dari perspektif undang-undang dan tiada yang lain. Kita mula dari 21 Julai 2021. Setelah bersetuju dangan saranan Yang di-Pertuan Agong dan Raja-Raja Melayu (di sisi undang-undang Raja-Raja Melayu tiada peranan dalam hal ini), kerajaan menetapkan tarikh persidangan Dewan Rakyat.Maka, di mesyuarat jemaah menteri pada 21 Julai 2021, jemaah menteri membuat keputusan tidak akan menasihati Yang di-Pertuan Agong untuk membuat deklarasi darurat baharu setelah darurat sedia ada tamat pada 1 Ogos 2021. Tiada masalah di sini. Ertinya darurat akan berakhir pada 1 Ogos 2021.Apa yang dilakukan kepada ordinan-ordinan yang dibuat dan berkuatkuasa semasa darurat?Ambil perhatian peruntukan Perkara 150( 3):“(3)  Proklamasi Darurat dan apa-apa ordinan yang dimasyhurkan di bawah  Fasal (2B) hendaklah dibentangkan di hadapan kedua-dua Majlis Parlimen  dan, jika tidak terlebih dahulu dibatalkan, hendaklah terhenti berkuat kuasa  jika ketetapan diluluskan oleh kedua-dua Majlis yang mengungkaikan  Proklamasi atau ordinan itu…..”Ordinan-ordinan itu hendaklah dibentangkan di hadapan kedua-dua Majlis Parlimen. Ini dilakukan pada hari pertama Dewan Rakyat bersidang. Kehendak itu dipatuhi.Jika ia terlebih dahulu dibatalkan, maka ia telah terhenti berkuat kuasa. Itulah yang hendak dilakukan oleh jemaah menteri pada 21 Julai 2021.Ingat semula bahawa satu daripada cara ordinan-ordinan itu boleh diberhentikan daripada berkuatkuasa ialah apabila ia dibatalkan oleh Yang di-Pertuan Agong atas nasihat jemaah menteri. Ia perlu dilakukan sebelum Parlimen bersidang. Itulah yang dilakukan oleh jemaah menteri dengan membuat keputusan untuk menasihati Yang di-Pertuan Agong untuk membatalkan ordinan-ordinan yang dibuat semasa perisytiharan darurat itu berkuatkuasa.Pada 23 Julai 2021 deraf Ordinan Darurat (Pembatalan) 2021 yang disediakan oleh Jabatan Peguam Negara dihantar ke Istana Negara untuk mendapat perkenan Yang di-Pertuan Agong. Itu adalah acaranya. Ia telah dilakukan dengan betul.Esoknya, pada 24 Julai 2021, Yang di-Pertuan Agong menerima dokumen tersebut. Jemaah menteri, memahami bahawa Yang di Pertuan Agong akan bertindak atas nasihat, mengharapkan Baginda akan bertindak atas nasihat seperti yang dikehendaki oleh Perlembagaan dan memberi perkenan pada 24 atau 25 Julai 2021, iaitu sebelum Dewan Rakyat bersidang pada 26  Julai 2021. Jika itu dilakukan, tiada masalah akan timbul.Masalah timbul apabila Yang di Pertuan Agong, sambil mengakui bahawa Baginda perlu bertindak atas nasihat menurut Perkara 40(1) (tetapi tidak menyebut Klausa (1A)), Baginda percaya bahawa Baginda mempunyai hak untuk menganalisis dan berunding dengan Raja-Raja Melayu (dan juga, saya percaya, dengan penasihat undang-undang Baginda), maka masa yang diberi kepada Baginda tidak mencukupi. Maka Baginda enggan menurunkan tandatangan untuk memberi perkenan Baginda. Ini berlarutan hingga ke 26 Julai 2021, hari Dewan Rakyat mula bersidang malah hingga hari saya mengeluarkan rencana ini (5 Ogos 2021). Maka tergantunglah pembatalan ordinan-ordinan itu.Dari sini kita dapat lihat bahawa masalah ini timbul daripada salah faham mengenai maksud bertindak atas nasihat. Maka, kita perlu beri tumpuan kepada persoalan itu sekarang. Tetapi, saya perlu peringatkan lagi sekali bahawa perbincangan ini semata-mata berbincang mengenai tafsiran peruntukan Perlembagaan yang sedia ada dan bukan apa-apa selain daripada itu.Dalam hal ini, kita perlu kembali kepada Perkara 40(1) dan (1A):“Perkara 40 – Yang di-Pertuan Agong hendaklah bertindak mengikut nasihat.(1) Pada menjalankan fungsinya di bawah Perlembagaan ini atau undang-undang persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak,  atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.”(1A) Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.”Ringkasnya, Perkara 40(1) mengatakan, selain daripada perkara-perkara yang Yang di- Pertuan Agong mempunyai budi bicara (memberi perkenan untuk membatalkan ordinan darurat bukanlah satu daripadanya), Baginda hendaklah bertindak mengikut nasihat jemaah menteri.Pelajar-pelajar undang-undang perlembagaan tahu bahawa peruntukan itu diambil daripada sistem raja berperlembagaan United Kingdom. Walaupun perkataaan nasihat digunakan, Yang di-Pertuan Agong hendaklah mematuhinya dan  melaksanakannya. (Takkanlah hendak digunakan perkataan “atas arahan” (as directed) atau “atas perintah” (as ordered) oleh jemaah menteri terhadap Yang di-Pertuan Agong), Tetapi, Baginda “berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh jemaah menteri.”Perhatikan, sebelum berkenan, Baginda cuma berhak mendapat maklumat, itu pun mengenai dengan pemerintahan Persekutuan dan yang boleh didapati oleh jemaah menteri. Ertinya maklumat-maklumat hendaklah diminta daripada jemaah menteri. Itu sahaja. Jika itu yang dipohon, saya percaya jemaah menteri dapat memberinya. Jika jemaah menteri tidak boleh mendapatinya, maka Baginda kenalah memberi perkenan Baginda. Itu acara yang ditetapkan oleh Perlembagaan. Jika ia difahami dan diikuti, Klausa (1A) tidak perlu ditambah.Tetapi, dalam tahun 1994, kerajaan pada masa itu mendapati Klausa (1) sahaja tidak memadai untuk difahami maksud yang sebenar. Maka pindaan dibuat kepada Perkara 40 dengan memasukkan Klausa (1A). Pindaan ini dibuat bersama-sama dengan pindaan kepada Perkara 66 yang disebut di atas. Pindaan ini dibuat semasa Dr Mahathir menjadi perdana menteri. Di Parlimen, entah mengapa, cadangan dibuat oleh Anwar Ibrahim, timbalan perdana menteri pada masa itu.Ucapan Anwar, seperti yang dilaporkan dalam hansard, menjelaskan mengapa  pindaan kepada Perkara 40 itu dibuat. Antara lain katanya:“Pindaan ini akan menjelaskan maksud sebenar nasihat, ungkapan dengan izin, act in accordance with advice, supaya tidak ada lagi kesamaran terhadap prinsip demokrasi berparlimen dan prinsip bahawa Kerajaan perlu bertindak mengikut kehendak rakyat.”Kata-kata “Kerajaan perlu bertindak mengikut kehendak rakyat” dalam konteks ayat ini adalah tidak berkenaan. Beliau sepatutnya berkata “Yang di-Pertuan Agong perlu bertindak mengikut kehendak jemaah menteri.” Jika Dr Mahathir mengelak daripada mencadangkan pindaan itu di dalam Parlimen dan menggunakan Anwar untuk melakukannya, mungkinkah Anwar juga merasa seram untuk menyebut kata-kata yang saya sebut itu, dan melindungnya dengan kata-kata “Kerajaan perlu bertindak mengikut kehendak rakyat” yang tidak berkenaan itu.Kedua-dua Dr Mahathir dan Anwar masih ada dalam Parlimen dan duduk di sebelah yang sama. Kita boleh bertanya mereka apakah yang menyebabkan pindaan itu dibuat dan apakah maksud yang mereka  mahu sebenarnya. Kita juga masih boleh bertanya kepada Abu Talib Othman, peguam negara pada masa itu yang menggubal rang undang-undang pindaan itu. Kita juga boleh bertanya Tengku Razaleigh Hamzah yang menentang keras pindaan itu mengapa beliau berbuat demikian. Kita juga boleh baca dalam hansard.Perlu juga diingati, pada masa itu Yang di-Pertuan Agong adalah Sultan Azlan Muhibbuddin Shah Sultan Yussuff Izzuddin Shah, bekas ketua hakim negara. Baginda semestinya faham apa ertinya kata-kata “atas nasihat” dalam undang-undang. Klausa (1A) tidak perlu dimasukkan jika orang-orang seperti Baginda yang menjadi Yang di-Pertuan Agong sepanjang masa. Setakat yang kita tahu, Baginda tidak menentang atau enggan memberi perkenan kepada pindaan ini. Ini bererti Baginda sendiri menyedari, dalam konteks Malaysia, penjelasan seperti itu adalah perlu.Tetapi, Baginda telah mangkat dan tidak boleh memberi nasihat kepada Yang di-Pertuan Agong yang sedia ada dan memberi pencerahan kepada kita semua.Walau bagaimana pun, Dr Mahathir dan Anwar masih ada. Mereka sepatutnya tampil ke hadapan dan menjelaskan bahawa Yang di-Pertuan Agong perlu bertindak atas nasihat dan apa maksudnya “atas nasihat” mengikut pindaan yang dimasukkan oleh mereka. Masalah akan selesai di situ.Tetapi, oleh sebab mereka berada di pihak pembangkang dan politik lebih penting kepada mereka, mereka mengambil kesempatan untuk mengkritik kerajaan, menggunakan kenyataan Istana Negara yang berbangkit dari salah faham atau salah nasihat itu untuk mendesak perdana menteri dan jemaah menteri meletak jawatan. Nampaknya, dalam politik, kuasa lebih penting daripada kebenaran.Tidak cukup dengan itu, pada hari saya menulis ayat ini (2 Ogos 2021) semasa beliau sedang menunjuk perasaan di bangunan Parlimen kerana persidangan ditangguh, saya menerima berita bahawa beliau kesal membuat pindaan itu. Nampaknya, apabila berada di pihak pembangkang, satu demi satu beliau menyesal apa yang telah dilakukannya semasa menjadi perdana menteri. Bagaimana jika beliau menjadi perdana menteri semula?Pada pagi 5 Ogos 2021, semasa saya menyemak rencana ini sebelum diterbitkan, keluar pula berita bahawa Dr Mahathir meminta maaf atas kesilapannya menyertai tunjuk perasaan itu. Nampaknya, atas pengakuan beliau sendiri pun (termasuk pendakwaan Anwar dalam kes liwat pertama) beliau telah membuat terlalu banyak kesilapan.Biar apa pun, hakikat bahawa beliau menyesal membuat pindaan itu tidak bererti pindaan itu sudah tidak berkuat kuasa lagi. Peruntukan itu masih ada, masih berkuat kuasa dan kesan mestilah diberi kepadanya. Untuk menafsir peruntukan Perlembagaan, kita tidak perlu bertanya sesiapa. Kita  hanya perlu melihat perkataan yang digunakan.Maka marilah kita lihat apa yang dikatakan oleh Klausa (1A) itu:“jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.Tidak ada perkataan yang lebih jelas dari itu: apabila dinasihatkan berbuat sesuatu, buat. Apa yang saya katakan ini hanya berkenaan perkara yang Yang di-Pertuan Agong perlu bertindak atas nasihat sahaja. Siapa yang tidak suka, marahlah Dr Mahathir dan Anwar Ibrahim yang memasukkan Klausa (1A) itu. Tetapi, sama ada ia dimasukkan atau tidak, itulah maksudnya.Suka atau tidak, selagi peruntukan-peruntukan itu ada, ia mesti dipatuhi. Penasihat-penasihat undang-undang peribadi Yang di-Pertuan Agong dan ahli-ahli akademik tidak sepatutnya membuat tafsiran dengan menambah apa yang mereka fikir patut ada (what they think it should be). Ia hendaklah ditafsir berdasarkan peruntukan yang ada (as it is). Jika mereka mahukan apa yang mereka mahu, pindalah Perlembagaan terlebih dahulu.Peruntukan umum seperti Perkara 32 (Yang di-Pertuan Agong sebagai Ketua Utama Negara bagi Persekutuan) dan Perkara 39 (Kuasa eksekutif Persekutuan hendaklah terletak hak pada Yang di-Pertuan Agong) tidak boleh digunakan untuk menambah atau mengurangkan apa yang disebut dengan khusus oleh Perkara 40(1) dan (1A). Juga dalam tafsiran Perkara 40(1) dan (1A), tidak ada ruang untuk membawa masuk konsep raja payung negara atau derhaka.Dalam hal ini, Yang di-Pertuan Agong bukan sahaja tidak memberi perkenan Baginda untuk membatalkan ordinan-ordinan itu, seterusnya, pada 24 Julai 2021 Baginda menitahkan kepada Takiyuddin dan peguam negara bahawa cadangan pembatalan semua ordinan darurat hendaklah dibentang dan dibahaskan di Parlimen bagi tujuan diungkaikan. Dalam kenyataan media 29 Julai 2021, Baginda menyatakan dukacita Baginda kerana titah Baginda telah tidak dilaksanakan.Dengan penuh taat setia kepada Baginda dan dengan penuh hormat kepada semua, itu bukanlah salah satu perkara yang disebut oleh Perkara 40(1). Perkara 40(1) Baginda hanya “berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh jemaah menteri.”Lagi pula, jika Baginda dikehendaki memberi perkenan apabila dinasihatkan tertakluk kepada hak untuk meminta maklumat di bawah Perkara 40(1), Baginda membalasnya dengan titah supaya ordinan-ordinan itu dibentang dan dibahaskan di Parlimen, ia bererti, pertama, Baginda telah tidak mematuhi peruntukan Perkara 40(1) dan (1A) untuk memberi perkenan.Kedua, Baginda telah menolak satu cara yang dibenarkan oleh Perkara 150(3) untuk menamatkan kuatkuasa ordinan-ordinan itu iaitu membatalnya sebelum Parlimen bersidang.Ketiga, tanpa diberi kuasa oleh mana-mana peruntukan, Baginda telah menitahkan ia dibentang dan dibahaskan di Parlimen dan menghendakinya dilaksanakan.Keempat, jika nasihat jemaah menteri perlu diikuti oleh Baginda dan titah Baginda yang bercanggah juga perlu diikuti oleh jemaah menteri, bagaimana percanggahan itu boleh diselesaikan?Kelima, manakala Perlembagaan menyebut Baginda perlu bertindak atas nasihat Jemaah Menteri, tidak disebuat di mana-mana dalam Perlembagaan bahawa jemaah menteri perlu bertindak atas nasihat Yang di-Pertuan Agong.Baginda juga melahirkan dukacita bahawa tidak diberikan masa yang secukupnya untuk menganalisis cadangan itu (tentulah dengan penasihat-penasihat Baginda) dan berunding dengan Raja-Raja Melayu. Dengan penuh taat setia saya katakan kedua-dua perkara itu bukanlah yang disebut dalam Perkara 40(1) dan (1A) sebagai hak Baginda.  Baginda boleh melakukannya tetapi ia tidak boleh menjadi alasan untuk tidak memberi perkenan kerana tidak sempat berbuat demikian kerana itu bukanlah hak yang diberikan kepada Baginda oleh Perlembagaan.Jika Baginda mematuhi Perkara 40(1) dan (1A), dengan penuh taat setia, pada pandangan saya, Baginda mempunyai masa yang cukup untuk memberi perkenan sebelum 26 Julai 2021 dan tiada apa-apa masalah akan timbul.Soal tarikh berkuat kuasa dikebelakangkan kepada 21 Julai 2021 tidak menimbulkan apa-apa masalah. Ia perkara biasa. Jika Baginda mahu ia berkuat kuasa pada hari Baginda memberi perkenan pun, katakanlah pada 25 Julai 2021, walau pun jemaah menteri tidak perlu bersetuju, saya fikir ia tidak menjadi masalah kepada jemaah menteri untuk menyetujuinya, kerana Ordinan Darurat (Pembatalan) 2021 itu masih sah kerana ia dibuat  sebelum Parlimen bersidang.Sampai pagi 26 Julai 2021, ordinan-ordinan itu masih belum diperkenankan untuk dibatalkan. Maka ia masih belum dibatalkan dan masih berkuat kuasa.Apabila Dewan Rakyat bersidang pada 26 Julai 2021, semua ordinan itu dibentangkan (laid) di dewan itu seperti yang dikehendaki oleh Perkara 150(3) tetapi bukan untuk dibahaskan.Didesak oleh pembangkang, Takiyuddin berkata “jemaah menteri, telah membuat keputusan untuk membatalkan ordinan-ordinan darurat berkenaan.”Kenyataan ini telah difahami sebagai jemaah menteri telah membatalkan ordinan-ordinan itu. Maka riuh rendahlah Dewan Rakyat. Pembangkang, termasuk Anwar dan Dr Mahathir mempersoalkan kuasa jemaah menteri untuk membatal ordinan-ordinan itu. Mereka menggunakan isu itu untuk mendesak perdana menteri dan jemaah menteri meletak jawatan.Mari kita perhati dengan teliti di mana kesilapan Takiyuddin Hassan?  Beliau hanya tertinggal lima perkataan “untuk menasihatkan Yang di-Pertuan Agong”. Itu sahaja. Dalam keadaan terdesak itu beliau boleh dimaafkan. Malangnya, dalam keadaan riuh rendah yang berikut itu, beliau tidak teringat untuk membetulkan kesilapannya dan tiada siapa pun, termasuk perdana menteri, yang duduk di hadapan beliau teringat untuk membantu beliau dengan membetulkan kesilapannya itu.Apatah lagi, media, terutama sekali yang pro-pembangkang, dan pembangkang yang hanya menunggu peluang untuk mengambil alih kuasa, membesar-besarkan kenyataan Takiyuddin Hassan itu untuk faedah mereka.Maka, setiap hari selepas itu, kenyataan itulah yang menjadi tumpuan. Lebih memburukkan keadaan, pada 29 Julai 2021 Istana Negara telah mengeluarkan kenyataan media dan Yang di-Pertuan Agong pula menulis surat kepada Muhyiddin yang kandungan kedua-duanya telah saya perturunkan di atas.Kita tidak tahu siapakah yang menasihatkan dan menggubal dokumen-dokumen yang dikeluarkan oleh Istana Negara itu yang telah membelakangkan sama sekali peruntukan-peruntukan Perlembagaan yang saya telah bincang di atas. Tidak kira siapa mereka dan apa tujuan mereka, mereka telah melakukan satu disservice kepada Yang di-Pertuan Agong, sistem raja berperlembagaan dan negara. Yang untung adalah pembangkang dan mungkin mereka sendiri.Sebenarnya, kesilapan Takiyuddin itu adalah satu kesilapan yang sangat kecil. Malangnya sehingga Parlimen ditangguhkan ia tidak dibetulkan. Beliau boleh meminta maaf kepada ahli-ahli Parlimen dan Yang di-Pertuan Agong bahawa beliau telah tersilap cakap. Maksud beliau sebenarnya ialah “jemaah menteri memutuskan untuk menasihati Yang di-Pertuan Agong untuk membatalkan ordinan-ordinan yang dibuat semasa perisytiharan darurat itu berkuatkuasa.”Mengenai ordinan-ordinan itu, biar siapa pun yang betul, ordinan-ordinan itu masih belum dibatalkan dan Parlimen telah pun ditangguh.Tetapi, pada 3 Ogos 2021 TS Muhyiddin telah mengeluarkan kenyataan bahawa “suatu usul untuk membahas dan seterusnya mengungkaikan ordinan-ordinan darurat berkenaan boleh dibawa dalam sidang Parlimen yang dijadualkan berlangsung pada bulan September 2021.”Itulah yang saya hendak cadangkan pun. Masalah akan selesai.KesimpulanAdalah amat mendukacitakan bahawa semasa negara sedang menghadapi pandemik Covid-19 yang amat teruk dan segala usaha sepatutnya ditumpukan untuk menangani masalah itu, kita berbalah mengenai acara menamatkan kuatkuasa ordinan-ordinan darurat.Tiada siapa sukakan deklarasi darurat. Tiada siapa membantah ordinan-ordinan darurat hendak ditamatkan kuatkuasanya. Tetapi kita berbalah bagaimana penamatan kuat kuasa ordinan-ordinan itu hendak dilakukan hingga hendak menjatuhkan kerajaan yang sedia ada. Kesilapan menteri yang begitu kecil dalam penjelasannya dalam Dewan Rakyat diperbesar-besarkan sedangkan kegagalan mematuhi peruntukan Perlembagaan yang jelas tidak diberi perhatian.Apa yang menjadi tumpuan pembangkang sekarang, disokong pula oleh Umno kumpulan Zahid Hamidi dan Najib serta penyokong-penyokong mereka ialah bagaimana hendak menjatuhkan kerajaan. Pemimpin-pemimpin DAP sudah nampak peluang baru untuk berkuasa semula dan mula membuat tuntutan. Pemuda MCA tidak mahu ketinggalan dan turut serta. Pakatan Harapan hendak berkuasa semula.Jika kerajaan tumbang kerananya, ini akan menjadi satu misalan dalam sejarah negara raja berperlembagaan di mana, sebuah kerajaan telah diguling kerana melakukan suatu perkara yang betul mengikut Perlembagaan tetapi menterinya tertinggal lima perkataan semasa memberi penjelasan di dalam Parlimen, manakala raja berperlembagaan tidak mematuhi peruntukan Perlembagaan mengenai bertindak atas nasihat dan pembangkang mengambil kesempatan menumbangkan kerajaan dan berkuasa semula!Saya sedar, saya mungkin dituduh “menghina” atau “menderhaka kepada” Yang di-Pertuan Agong lagi. Tetapi, ini adalah isu tafsiran Perlembagaan. Soal menghina dan derhaka tidak timbul. Jika tidak besetuju, kemukakanlah hujah-hujah yang lebih baik dan saya akan bersetuju dengannya.Abdul Hamid Mohamad adalah bekas ketua hakim negara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Realitinya, politik Malaysia wajib berlandaskan platform Melayu

Dalam tahun-tahun 80-an, apabila pihak pembangkang membincangkan mengenai peluang untuk menang Pilihan Raya Umum (PRU) di Malaysia, ada suatu perasaan bahawa demokrasi di negara ini hampir mustahil memberi ruang atau kemenangan pada parti selain Barisan Nasional (BN).Ini kerana dari awal lagi, komitmen terhadap demokrasi di negara ini dirasakan tidak tulen.Maknanya demokrasi bukan hendak memberikan suara saksama pada semua warga negara tetapi hanya untuk mengabsahkan platform politik yang dipersetujui kolonial British.Platform di sini bermaksud fahaman nasionalis kanan Melayu dengan memberi ruang minoriti kepada Cina dan India.Aspirasi ideologi lain daripada soal kepentingan kaum diketepikan begitu saja.Setelah menyingkirkan golongan kiri pada tahun 1950-an melalui tangkapan-tangkapan politik, pentadbir kolonial British hanya memberi ruang kepada Umno serta sekutunya MCA dan Parti Kemerdekaan Malaya (IMP) bertanding PRU 1955.Selepas ternyata platform Melayu yang diajukan Umno adalah pilihan rakyat, maka ia merupakan realiti politik negara ini, daripada Perikatan hinggalah tertubuhnya BN.Maka ada ungkapan pembangkang akan selamanya tidak dapat mengalahkan BN kerana mereka tidak memiliki 3M iaitu money (wang), media dan machinery (jentera).Sedangkan BN mempunyai dana yang mencukupi, menguasai media sepenuhnya serta jentera, dari segi parti dan sokongan kerajaan.Dari awal kemerdekaan lagi, media dikawal.Filem Negara, radio, dan kemudian televisyen serta akhbar-akhbar tidak memberi ruang kepada suara pembangkang.Umno mengambil alih sidang redaksi Utusan Melayu pada tahun 1960.The Straits Times menjadi The New Straits Times pada tahun 1971.Maka sepanjang dekad-dekad itu, rakyat hanya mendengar pandangan satu pihak, yang pastinya memberikan kemenangan kepada BN dalam PRU.Malah dalam Operasi Lalang pada tahun 1987, akhbar yang memberi sedikit ruang kepada pembangkang iaitu The Star dan Watan diharamkan yang akhirnya memberi kesan besar pada para pemberitanya.Apabila ia dibenarkan diterbitkan semula, mereka menjadi lunak dan mengelak menyiarkan berita-berita mengenai pembangkang.Sebelum Anwar Ibrahim menyertai kerajaan BN pada tahun 1981, majalah rasmi Angkatan Belia Islam Malaysia (Abim) iaitu “Risalah” gagal memperolehi permit penerbitan.Dekad 1980-an adalah panjang.Pada awalnya, pembangkang terdiri daripada PAS, DAP dan Parti Sosialis Rakyat Malaysia (PSRM).Di penghujung 1980-an, muncul Parti Melayu Semangat 46 yang merupakan pecahan Umno.Seringkali apabila menjadi pembangkang, parti pecahan Umno turut menuntut demokrasi serta kebebasan media, tetapi apabila ia kembali bersama Umno, tuntutan tersebut hilang begitu saja.Selain daripada 3M itu, ada 2M lagi yang menyebabkan BN terus menang sepanjang dekad 1980-an, iaitu faktor Mahathir dan platform Melayu.Dr Mahathir Mohamad adalah kerana kepimpinannya.Kemenangan beliau ke atas Tengku Razaleigh Hamzah adalah antaranya kerana Semangat 46 bekerjasama dengan DAP dan Parti Bersatu Sabah (PBS) yang dipandang sebagai sebuah parti Kristian.Dari tahun 1957 hinggalah sekitar 2008, minda rakyat Malaysia pada umumnya dicorakkan dengan naratif yang disuapkan media kawalan BN.Sememangnya tiada harapan bagi mana-mana pihak pembangkang untuk mengalahkan BN dalam PRU.Perubahan kelihatan apabila internet muncul tetapi ia berlaku secara beransur.Pada PRU 1999, sudah ada laman sesawang tetapi kesannya tidak besar dan ia kemudian diikuti dengan penulisan blog.Namun kesan besar hanya berlaku bila ada jalur lebar dan telefon pintar.Selepas PRU 2008, muncul media sosial bermula dengan Twitter dan diikuti dengan Facebook serta WhatsApp yang akhirnya menyebabkan akhbar sudah kurang relevan.Walaupun mereka juga masuk dalam talian tetapi tidak dapat menyaingi portal-portal berita yang baru muncul.Akibatnya adalah lambakan maklumat.Selepas tahun 2008, BN berbelanja besar untuk “laskar siber” bagi kempennya menjadikan media konvensional kurang relevan.Walaupun dengan usaha dan belanja besar itu, BN tetap kalah pada PRU 2018.Selepas kalah PRU, ada rasa terkejut dalam kalangan orang Melayu apabila mereka menghadapi realiti politik Malaysia.Mereka tidak dapat menerima keadaan negara ini diperintah selain daripada platform Melayu dan dengan adanya DAP dan gagasan Malaysia Baru membimbangkan mereka.Ini berlaku walaupun yang menerajui Pakatan Harapan (PH) adalah Mahathir yang tujuannya melawan BN hanyalah untuk menumpaskan kleptokrasi.Sementara partinya, Bersatu ditubuhkan untuk mengambil alih peranan Umno dan meneruskan platform Melayu.Bukanlah hasratnya untuk menjadikan Malaysia negara demokrasi liberal.Umno dan PAS berganding bahu dalam gagasan “Perpaduan Ummah” melancarkan kempen populis politik identiti Melayu-Islam dengan menggunakan internet.Bagi mereka keutamaannya adalah platform dan agenda Melayu, soal kleptokrasi, korupsi, penyalahgunaan kuasa dan nepotisme adalah perkara kedua.Jentera media PH gagal menangkis serangan media Umno-PAS ini.Kempen Umno-PAS itu berjaya dan ramai pengundi PH kembali pada BN.Malah Bersatu berasa tergugat dan mendapati dirinya sukar untuk bekerjasama dengan DAP.Kini bukan saja Umno dan PAS menolak kerjasama dengan DAP, tetapi juga Bersatu.Akhirnya berlaku “Langkah Sheraton” dan penubuhan kerajaan Perikatan Nasional (PN) yang berlandaskan pada platform Melayu-Islam.Mahathir yang enggan menyertai PN seterusnya menubuhkan parti sendiri di atas platform Melayu juga.Tetapi yang lebih ketara lagi ialah PKR.Walaupun perjuangan parti itu adalah pada agenda Reformasi berbilang kaum dengan demokrasi liberal sebagai landasannya tetapi sejak akhir-akhir ini Anwar memberi penekanan terhadap platform Melayu-Islam, sesuatu yang tidak asing bagi dirinya dalam perjuangan semasa dalam Abim dan Umno.Kesediaan Anwar bekerjasama dengan Najib Razak menyerlahkan keadaan ini.Akhirnya nanti Amanah pun akan turut mencari relevansi politiknya dalam menghadapi realiti platform Melayu ini.Agenda Islam progresif yang dibawanya tidak akan dapat diterima oleh masyarakat Melayu yang konservatifnya amat tebal.Walaupun Amanah membawa pemikiran Nik Abdul Aziz Nik Mat dan Fadzil Nor tetapi masyarakat Melayu tidak akan dapat memahaminya.Jadi bagi mereka yang mahu mencabar platform Melayu ini, anggaplah perjuangan itu sia-sia dan membuang masa.DAP akan terus menjadi pembangkang dan tidak akan menjadi kerajaan seperti mana ia pernah rasakan ketika PH memerintah selama 22 bulan.Namun begitu, akan ada saja orang Melayu yang tidak mendokong platform Melayu itu.Fahaman politik orang Melayu bukanlah monolitik.Sejak sebelum merdeka pun ada saja orang Melayu yang mempunyai ideologi lain, sama ada demokrasi liberal mahupun aliran kiri seperti sosialisme.Tetapi mereka ini golongan minoriti dalam masyarakat.Akan ada saja orang Melayu yang menyokong DAP atau parti berhaluan kiri.Generasi berganti generasi, golongan ini tetap ada.Oleh kerana tidak akan memperoleh kuasa maka kegiatan mereka adalah berbentuk akademik, penulisan, kewartawanan, berkarya dan berbudaya.Mereka menambah seri suasana demokrasi negara tanpa perlu tunduk pada platform Melayu yang mendominasi politik negara.Sementara itu, mereka akan menjadi penonton pada gelagat parti-parti Melayu sama ada Umno, PAS, Bersatu, PKR, Amanah dan Pejuang bersilat sesama sendiri untuk meraih undi bagi menegakkan platform Melayu-Islam di negara ini.Jadi bagi mereka yang mahu mencabar platform Melayu ini, anggaplah perjuangan itu sia-sia dan membuang masa.Mereka tidak akan menang dalam menghadapi konservatisme Melayu.Adalah lebih baik mereka melakukan kegiatan lain yang lebih bermanfaat kepada rakyat dan negara.


Vaksin Covid-19 bantu kehidupan rakyat Malaysia luar negara kembali normal

Bagaikan mengecapi semula nikmat yang hilang angkara Covid-19, masyarakat di beberapa negara kini mula menikmati kehidupan normal seperti sebelum wabak itu melanda, selepas semakin ramai menerima suntikan vaksin sebagai langkah mencegah dan mengurangkan penularan wabak berkenaan.Itulah gambaran situasi terkini yang dikongsikan beberapa rakyat Malaysia yang menetap di luar negara, apabila sekatan pergerakan ketat yang dikenakan sebelum ini, dilonggarkan setelah jangkitan wabak di kawasan masing-masing semakin terkawal berikutan lebih ramai masyarakat di sana divaksin.Rakyat Malaysia yang bertugas sebagai imam di Masjid Hobart di Tasmania, Australia, Sabri Samson berkata sejak Mei lepas, masyarakat di sana khususnya umat Islam sudah kembali menjalani kehidupan normal termasuk dibenarkan solat berjemaah tanpa penjarakan fizikal serta had kapasiti di surau dan masjid.Beliau berkata penduduk di sana termasuk komuniti rakyat Malaysia rata-rata tidak menolak suntikan vaksin untuk mencegah jangkitan wabak itu, yang sekali gus membolehkan mereka menjalani rutin harian tanpa sekatan.“Memang masyarakat di sini mahukan vaksin dan percaya ia mampu membantu diri daripada kesan buruk Covid-19, namun kami masih amalkan pemakaian mask (pelitup muka) di kawasan yang diperlukan,” katanya ketika menjadi panel jemputan secara maya program khas “Antara Keperluan dan Khilaf Covid-19” yang disiarkan secara langsung di Bernama TV malam tadi.Program itu dihoskan Pengerusi Bernama Ras Adiba Radzi.Ahli panel lain secara maya adalah dua rakyat Malaysia di luar negara iaitu Shireen Abdullah yang menetap di San Diego, California, Amerika Syarikat dan Haliza Hashim di London, United Kingdom (UK) selain ahli panel di studio iaitu Exco Perancangan Strategik Kempen Vaksinasi Medical Mythbuster Malaysia Dr Megat Mohamad Amirul Amzar Megat Hashim, dalam perbincangan yang mengupas topik berkenaan Covid-19 dan vaksin.Menurut Haliza pula, keinginan untuk menikmati kebebasan di luar menyaksikan lebih ramai penduduk di negara itu mendapatkan suntikan vaksin dengan terkini 30 juta orang lengkap memperoleh dua dos.Beliau berkata suntikan vaksin itu dianggap sebagai satu-satunya cara untuk mereka kembali menikmati aktiviti seharian seperti makan di restoran, menonton perlawanan bola sepak, menonton konsert, teater dan percutian malah kerajaan UK turut memainkan peranan dengan membuka pusat vaksin di kawasan-kawasan komuniti bagi memastikan setiap penduduk divaksin untuk mencapai imuniti kelompok.“Pelbagai kempen melibatkan selebriti dan tokoh agama diadakan bagi mengalakkan vaksinasi termasuk dengan membuka pusat vaksin berdekatan dengan lokasi masjid, gereja dan Chinatown serta tidak meminggirkan pekerja migran,” katanyaBerkongsi keadaan di San Diego, Amerika Syarikat, Shireen berkata mereka tidak perlu lagi memakai pelitup muka ketika berada di luar susulan situasi Covid-19 yang semakin baik dan hampir 50 peratus penduduk di kawasan itu divaksin.Shireen yang lengkap mendapatkan dua dos vaksin Covid-19 berkata beliau kini berasa lebih selesa dan selamat untuk keluar namun masih memakai pelitup muka sebagai langkah pencegahan tambahan, malah kebanyakan rakyat Malaysia di San Diego juga memperoleh vaksin masing-masing.


PLUS buka semula lorong SmarTAG selepas kesesakan berlaku di plaza tol

PLUS Malaysia Berhad (PLUS) telah mengenal pasti beberapa penambahbaikan sebagai respons kepada kesesakan yang berlaku di plaza tol semasa pelaksanaan sistem teknologi Identifikasi Frekuensi Radio (RFID) di sepanjang Lebuhraya Utara-Selatan dari Juru, Pulau Pinang ke Skudai, Johor pada 15 Januari lepas.PLUS dalam kenyataan semalam memaklumkan Menteri Kanan Kerja Raya Fadillah Yusof telah meluahkan kebimbangan berikutan rungutan orang ramai berhubung pelaksanaan awal projek rintis RFID dan penutupan lorong SmartTAG di plaza tol tertentu.Susulan itu, PLUS komited untuk membuka semula lorong SmartTAG, meningkatkan prestasi sistem dan menempatkan petugas di plaza tol sebagai langkah menambah baik pengalaman pengguna lebuh rayanya.“Kami akan membuka semula 16 plaza tol dengan 19 lorong Touch ‘n Go sebagai lorong SmartTAG menjelang 25 Januari sebagai persediaan menghadapi perjalanan balik kampung sempena perayaan Tahun Baru Cina.“Sebanyak 18 plaza tol lagi akan turut berbuat demikian selepas perayaan itu sehingga 19 Februari,” menurut kenyataan itu.Menurut PLUS, halangan bagi lorong bertindih yang lebih pantas akan ditempatkan di plaza tol yang sesak bagi memastikan lalu lintas dapat diurus dan disuraikan dengan cepat.“Selain itu, zon pengesanan visual RFID akan dicat pada lorong terbabit bagi membantu pengguna memposisikan kenderaan mereka bagi pengesanan optimum. “PLUS juga telah menugaskan pembantu perkhidmatan pelanggan di kesemua 158 lorong RFID di 74 plaza tol bagi membantu pengguna yang terperangkap dengan peranti pengesan mudah alih,” menurut kenyataan itu.RFID telah wujud bersama dengan pilihan pembayaran SmartTAG dan Touch ‘n Go di kebanyakan rangkaian tol lebuh raya sejak 2018 untuk memberi perkhidmatan kepada lebih 1.5 juta pelanggan sedia ada.Pada 15 Januari lepas, PLUS memperkenal pelaksanaan RFID di sepanjang lebuh rayanya sebagai tambahan kepada pilihan pembayaran tol kepada mereka yang ingin melakukan perjalanan rentas negeri.


PH cadang ketua pesuruhjaya SPRM direhatkan, beri laluan siasatan menyeluruh pegawai kanan

Pakatan Harapan (PH) hari ini mencadangkan supaya Ketua Pesuruhjaya Suruhanjaya Pencegahan Rasuah Malaysia (SPRM) Azam Baki direhatkan sementara waktu daripada tugas beliau, mengatakan suruhanjaya siasatan diraja perlu dibentuk bagi menyiasat isu berhubung agensi anti rasuah yang diketuainya.Dalam sebuah kenyataaan majlis presidennya, PH berkata penahanan reman tiga pegawai SPRM atas dakwaan salah guna kuasa dan penyelewengan dalam urusan kes bekas ketua pengarah Organisasi Perisikan Luar Malaysia (MEIO) Hasanah Abdul telah menyebabkan persepsi buruk terhadap integriti SPRM.“PH menyambut baik kenyataan menteri dalam negeri dalam Dewan Rakya semalamm bahawa kertas inkuiri Polis Diraja Malaysia (PDRM) telah dibuka terhadap isu ini.“Bagaimanapun memandangkan isu ini telah mewujudkan satu persepsi yang amat buruk terhadap SPRM serta mengakibatkan rakyat Malaysia mempertikai integriti institusi itu sendiri, kami berpandangan bahawa satu kertas siasatan perlu dibuka,” kata kenyataan yang ditandatangani Presiden PKR Anwar Ibrahim Setiausaha Agung DAP Lim Guang Eng, Presiden Amanah Mohamad Sabu dan Presiden Upko Wilfred Madius Tangau.Menurutnya, siasatan yang dijalankan tersebut perlu bersifatmenyeluruh dan mereka yang telah melanggar undang-undang mesti dibawa ke muka pengadilan.“Pada masa yang sama Azam Baki, ketua pesuruhjaya SPRM patut direhatkan sementara waktu dari tugas-tugas beliau sehingga siasatan penuh dapat dilakukan.”20 September lalu, SPRM mengesahkan tiga pegawai kanannya ditahan bagi membantu siasatan berhubung dakwaan salah guna kuasa serta penyelewengan, dalam urusan kes seorang bekas ketua jabatan suruhanjaya itu.SPRM berkata pihaknya akan membuat siasatan secara menyeluruh dan berharap semua pihak tidak membuat sebarang spekulasi berhubung perkara itu berikutan ia akan menjejaskan siasatan.Kesemua pegawai itu direman mengikut Seksyen 117 Kanun Acara Jenayah selama enam hari bermula 14 September lalu hingga 19 September lalu.


Joe Biden angkat sumpah Presiden AS ke-46

Presiden  Amerika Syarikat (AS) Joe Biden dan Naib Presiden Kamala Harris pada Rabu mengangkat sumpah jawatan dalam satu upacara berlangsung di bangunan Capitol yang dikawal ketat, lapor Agensi Anadolu.Kebiasaannya acara empat tahun sekali itu dihadiri ratusan ribu rakyat, tetapi tahun ini diadakan tanpa kehadiran ramai memandangkan penularan wabak Covid-19.Seramai 25,000 anggota pasukan Pengawal Negara turut dikerahkan mengawal keselamatan di Washington D.C.Pada Rabu pagi bekas Presiden Donald Trump dilihat meninggalkan Rumah Putih menuju ke Florida, tidak bersama-sama menyertai upacara angkat sumpah itu.Secara tradisi sejak 1937, bekas presiden akan turut sama menyertai upacara pelantikan rasmi.Trump bekas presiden pertama yang tidak turut serta sejak 1879, selepas Andrew Johnson tidak menghadiri upacara penggantinya Ulysses S. Grant.


Tok Pa positif Covid-19, dimasukkan ke hospital Kota Bharu

Menteri di Jabatan Perdana Menteri (Ekonomi) Mustapa Mohamed disahkan positif Covid-19.Menurut kenyataan pejabat beliau hari ini, Mustapa memperoleh keputusan ujian saringan beliau malam tadi selepas menjalani ujian tersebut pada sebelah pagi, sejurus tiba di Kota Bharu dari ibu negara.Beliau dimasukkan ke Hospital Raja Perempuan Zainab II (HRPZ II) di Kota Bharu, Kelantan pada 10.30 malam Sabtu dan keadaannya dilaporkan stabil.“Mustapa memohon maaf atas kesulitan yang timbul akibat daripada perkara ini dan memohon agar semua pihak berdoa kepada Allah SWT (agar) memudahkan urusan kita semua,” demikian menurut kenyataan itu.Menurut kenyataan itu, menteri berkenaan menjalani ujian saringan Covid-19 pada 1 Januari lepas, namun keputusannya negatif.


12 ahli Parlimen dilantik jawatankuasa PAC

Seramai 12 ahli Parlimen hari ini dilantik sebagai Ahli  Jawatankuasa Kira-Kira Wang Negara (PAC) yang baharu.Mereka ialah ahli Parlimen daripada Bersatu iaitu Mohd Fasiah Mohd Fakeh (Sabak Bernam) dan Yamani Hafez Musa (Sipitang); ahli Parlimen Umno Ahmad Maslan (Pontian); Noh Omar (Tanjung Karang) dan Jalaluddin Alias (Jelebu).Turut dilantik Lukanisman Awang Sauni (GPS-Sibuti); Ahmad Fadhli Shaari (Pasir Mas) dan Ahmad Tarmizi Sulaiman (Sik) daripada PAS serta Nurul Izzah Anwar (PKR-Permatang Pauh).Mohd Hatta Md Ramli (Amanah-Lumut); Wong Shu Qi (DAP-Kluang) dan Ahmad Hassan (Warisan-Papar).Yang Dipertua Dewan Rakyat Azhar Azizan Harun dalam satu kenyataan berkata beliau telah mengemukakan Penyata Khas Jawatankuasa Pemilih Majlis Mesyuarat Dewan Rakyat ke dalam Majlis Dewan hari ini dengan ketetapan melantik ahli jawatankuasa PAC yang baru berdasarkan Peraturan Mesyuarat 76(2).Pengerusi PAC Wong Kah Woh (DAP-Ipoh Timor) dan Naib Pengerusi Azizah Mohd Dun (Bersatu-Beaufort) telah dipilih oleh Dewan Rakyat pada 27 Ogos lepas.


Keputusan Ali Biju tarik diri tanding DUN Krian langkah terpuji, kata presiden Bersatu

Keputusan Naib Pengerusi Bersatu Sarawak Ali Biju untuk tidak mempertahankan kerusi Dewan Undangan Negeri (DUN) Krian yang dimenangi pada Pilihan Raya Negeri (PRN) Sarawak yang lepas disifatkan sebagai langkah terpuji.Presiden Bersatu Muhyiddin Yassin berkata keputusan itu juga adalah demi menghormati hubungan setiakawan yang terjalin antara parti itu dengan Gabungan Parti Sarawak (GPS).“Bagi saya, pengorbanan yang dilakukan oleh Ali Biju adalah amat besar ertinya kepada persefahaman yang telah dicapai antara saya dan Yang Amat Berhormat Abang Johari Tun Openg dalam memperkukuhkan jalinan hubungan kerjasama antara Bersatu dan GPS di Sarawak.Ini termasuk persefahaman bahawa Perikatan Nasional (PN) yang diwakili oleh Bersatu akan mengambil bahagian dalam Pilihan Raya Umum ke-15 di Sarawak,” katanya.Ali Biju semalam mengumumkan keputusan untuk menarik diri daripada bertanding sebagai calon Bebas di kerusi DUN Krian dalam Pilihan Raya Negeri (PRN) ke-12 dan menginsafi hakikat bahawa keputusannya bertanding di kerusi itu akan menjejaskan hubungan baik antara Bersatu dan GPS.Muhyiddin yang juga pengerusi PN turut menyambut baik sokongan Ali Biju kepada calon-calon GPS yang bertanding di DUN Krian, DUN Kalaka dan DUN Kabong, yang kesemuanya berada di bawah Parlimen Saratok.


Perkhidmatan feri Pulau Pinang diteruskan, kata menteri kewangan

Perkhidmatan feri Pulau Pinang akan diteruskan mengikut syarat pembiayaan kerajaan kepada Pelabuhan Pulau Pinang, kata Menteri Kewangan Tengku Zafrul Aziz.Beliau berkata, kerajaan persekutuan meluluskan peruntukan RM30 juta kepada Pelabuhan Pulau Pinang bagi mengambil alih perkhidmatan feri.“Saya mengesahkan peruntukan itu seperti yang diluluskan sebelum ini, akan dibayar secara dua ansuran tahunan, iaitu RM15 juta untuk 2021 adalah termasuk dalam peruntukan yang diluluskan dalam Rang Undang-Undang Perbekalan 2021.“Baki RM15 juta akan disediakan. Kerajaan akan memastikan Pelabuhan Pulau Pinang disyaratkan untuk meneruskan perkhidmatan feri Pulau Pinang yang ikonik dan berwarisan,” katanya ketika menggulung perbahasan Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19)) 2020 di Dewan Rakyat hari ini.Isu berkaitan perkhidmatan feri Pulau Pinang dibangkitkan Lim Guan Eng (PH-Bagan) pada sesi perbahasan rang undang-undang itu.Sebelum ini, Suruhanjaya Pelabuhan Pulau Pinang mengumumkan perkhidmatan feri Pulau Pinang, yang menghubungkan tanah besar di Seberang Perai dengan bahagian pulau negeri itu sejak 126 tahun lepas, akan diganti dengan bot penumpang laju bermula 1 Jan manakala feri sedia ada pula hanya digunakan sebagai medium pengangkutan bagi pengguna basikal dan motosikal.


Pemansuhan penjarakan fizikal di masjid berdasarkan fakta dan data, kata menteri

Pemansuhan penjarakan fizikal untuk solat jemaah selaras fasa peralihan ke endemik mulai 1 April ini akan terus memakmurkan institusi masjid dan surau dengan aktiviti keagamaan dan kemasyarakatan.Menteri di Jabatan Perdana Menteri (Hal Ehwal Agama) Idris Ahmad berkata pengumuman itu yang dibuat Perdana Menteri Ismail Sabri Yaakob semalam amat dinanti-nantikan oleh umat Islam di negara ini, terutamanya menjelang Ramadan.“Pengumuman ini dibuat berasaskan fakta dan data, juga setelah mengambil kira pelbagai faktor termasuk penilaian risiko daripada kementerian kesihatan dan pandangan yang dikemukakan Jabatan Kemajuan Islam Malaysia,” katanya menerusi hantaran di Facebook, hari ini.Beliau berkata pelaksanaan itu dan prosedur operasi standard (SOP) akhir adalah tertakluk kepada ketetapan pihak berkuasa agama negeri masing-masing.Idris berkata fasa peralihan ke endemik bermula 1 April adalah terjemahan kepada kejayaan usaha-usaha kerajaan bagi menangani krisis kesihatan Covid-19 selain kerjasama erat daripada Keluarga Malaysia.“Jabatan Perdana Menteri (Hal Ehwal Agama) ingin menyeru kepada umat Islam untuk terus berdoa serta bermunajat agar rakyat dan negara terus dipelihara daripada sebarang kemudaratan dan bencana,” katanya.


Covid-19: Catat 350 kes baru, 5 kematian

Sejumlah 350 kes baru Covid-19 direkodkan semalam menjadikan jumlah keseluruhan sebanyak 5,033,254 kes.
Sebanyak 349 pesakit turut dilaporkan sembuh, menjadikan jumlah keseluruhan kes sembuh sebanyak 4,986,008.
Ketika ini, 10,327 kes aktif direkodkan di mana 9,901 atau 95.9% daripadanya menjalani kuarantin kendiri.
Tiada pesakit ditempatkan ke pusat kuarantin sementara 410 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 16 kes dan separuh daripadanya memerlukan bantuan alat pernafasan.
Lima kematian dicatatkan termasuk dua kes sebelum tiba di hospital menjadikan keseluruhan korban akibat wabak itu sebanyak 36,919 orang.


Tiada apa nak disorokkan isu dana Covid RM600 bilion, kata Tengku Zafrul

Menteri Perdagangan Antarabangsa dan Industri Tengku Zafrul Aziz mengesahkan belum dipanggil oleh Suruhanjaya Pencegahan Rasuah Malaysia (SPRM) untuk memberi keterangan berhubung salah guna dana RM600 bilion.
Menerusi catatan di akaun Twitternya, Zafrul berkata beliau akan memberi kerjasama penuh jika dihubungi oleh pihak SPRM.
“Tiada apa yang nak disorokkan. Setakat ini, SPRM belum menghubungi saya. Sekiranya dihubungi, saya akan beri kerjasama penuh,” katanya.
Beberapa media tempatan melaporkan bahawa SPRM akan memanggil bekas perdana menteri Muhyiddin Yassin, bekas menteri kesihatan Khairy Jamaluddin dan Zafrul untuk memberi keterangan mengenai salah guna dana RM600 bilion itu.
Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik Covid-19 itu pernah dibangkitkan oleh bekas Ketua Menteri Melaka Adly Zahari pada 15 November lepas.
Pada 6 Disember lepas, Ketua Pesuruhjaya SPRM Azam Baki, ketika dihubungi Bernama mengesahkan pihaknya telah membuka kertas siasatan berhubung isu dana RM600 bilion yang didakwa diseleweng kerajaan terdahulu.
Pada hari sama, Perdana Menteri Anwar Ibrahim mengingatkan Muhyiddin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran pengerusi Perikatan Nasional (PN) itu sebelum ini.
Sehari sebelum itu, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.


Guna dividen KWSP bayar faedah pinjaman tindakan kurang bijak, kata pakar ekonomi

Menggunakan pulangan dividen yang ditawarkan Kumpulan Wang Simpanan Persaraan (KWSP) untuk membayar faedah pinjaman peribadi daripada bank adalah satu tindakan yang kurang bijak, kata pakar ekonomi Mohd Afzanizam Abdul Rashid.
Ketua Ekonomi dan Kewangan Sosial Bank Muamalat Malaysia itu berkata, ini kerana pulangan dividen tidak bersifat tetap dan akan berubah mengikut iklim pelaburan manakala pinjaman atau kadar pembiayaan boleh dikatakan sebagai hampir tetap dan mudah diketahui peminjam.
"Dalam kes FSA 2 (Fasiliti Sokongan Akaun 2) ini kita sudah tahu (faedah) antara 4% hingga 5%," kata Afzanizam kepada MalaysiaNow.
"Itu sudah ditentukan, jadi, sama ada dividen itu boleh mengatasi kadar faedah yang dicaj oleh pihak bank itu kita susah nak cakap.
"Kita pun tidak pasti berapakah kadar faedah dividen yang bakal diumumkan pihak KWSP, cuma dalam Akta KWSP ada menyebut minimum dividen adalah 2.5%. Itu sahaja."
Sebelum ini, kerajaan pimpinan Anwar Ibrahim mengekalkan pendirian untuk tidak membenarkan pengeluaran caruman KWSP, sebaliknya memperkenalkan cadangan mencagar wang persaraan itu untuk membuat pinjaman bank.
Cadangan itu bagaimanapun menerima pelbagai reaksi daripada masyarakat.
Malah bekas menteri kewangan, Johari Abdul Ghani turut tidak bersetuju dengan cadangan tersebut.
Ahli Parlimen Titiwangsa itu meluahkan kebimbangan apabila peminjam berkemungkinan akan lagi terbeban disebabkan bayaran faedah daripada pinjaman peribadi yang dibuat.
Susulan itu, muncul perdebatan di media sosial yang menyatakan bahawa bayaran dividen KWSP boleh digunakan untuk membayar faedah pinjaman bank, kenyataan yang boleh dianggap sebagai mempertahankan cadangan diperkenalkan kerajaan.
Pada 2022, KWSP mengumumkan kadar sebanyak 5.35% untuk Simpanan Konvensional manakala 4.75% bagi Simpanan Shariah.
Ini menunjukkan penurunan dividen pada 2021 yang mana Simpanan Konvensional direkodkan pada kadar 6.10% manakala 5.65% bagi kadar Simpanan Shariah.
Malah, kadar dividen bagi Simpanan Shariah yang diumumkan bagi tahun 2022 merupakan yang terendah sejak skim itu mula diperkenalkan pada 2017.
"Justeru, kalau nak nyatakan bahawa dividen boleh atasi faedah pinjaman adalah tanggapan kurang bijak," tambah Afzanizam.
Dalam pada itu, beliau menjelaskan keputusan untuk terus membenarkan pengeluaran simpanan KWSP berpotensi menawarkan jumlah dividen yang lebih rendah kepada semua pencarum.
Katanya, situasi ini juga mampu mendatangkan kebimbangan kepada pencarum yang mempunyai simpanan tinggi dalam KWSP dan akan mendorong mereka beralih melabur ke platform pelaburan yang dipercayai mampu menawarkan pulangan yang lebih tinggi dan stabil.
"Mungkin terdapat risiko yang mana KWSP perlu melepaskan pelaburan yang sepatutnya disimpan untuk tempoh lama bagi merealisasikan pulangan lebih baik, tetapi disebabkan terdapat permintaan pengeluaran, mereka perlu menjual aset pra matang dan gagal merealisasikan pulangan besar.
"Ini boleh dianggap menggugat pulangan yang mana ia diterjemahkan kepada pulangan dividen lebih rendah," kata beliau.
Setakat ini, KWSP melaksanakan empat fasa pengeluaran menerusi program i-Lestari, i-Sinar, i-Citra dan pengeluaran khas, menyaksikan sebanyak RM145 bilion dikeluarkan oleh 8.1 juta pencarum.
Keputusan itu menerima bantahan daripada kebanyakan ahli ekonomi, isu ini terus menjadi perdebatan hangat di media sosial, manakala beberapa pemimpin politik menjadikan ia sebagai senjata untuk menarik sokongan rakyat.
Mengulas lanjut, Afzanizam menjelaskan, pengeluaran yang dilakukan segelintir pencarum juga berupaya menjejaskan pulangan dividen kepada semua pencarum.
"Pelaburan tersebut bersifat kolektif, maksudnya, apabila KWSP terima caruman, ia akan dilaburkan secara pukal dan bukan diasingkan mengikut kategori sama ada B40, M40 dan T20.
"Jadi, apabila terdapat satu kumpulan yang buat keputusan untuk keluarkan caruman secara banyak sebab dapat kebenaran, maka ini akan ganggu proses pelaburan yang juga akan menjejaskan potensi pulangan lebih tinggi," tambah beliau.


SPRM temui transaksi kad kredit Mara Corp yang mencurigakan

Suruhanjaya Pencegahan Rasuah Malaysia (SPRM) mendapati terdapatnya beberapa perbelanjaan yang mencurigakan, dalam siasatan membabitkan dakwaan penyalahgunaan kad kredit korporat Mara Corporation (Mara Corp).Berikutan itu sumber SPRM berkata pihak pengurusan Mara Corp, telah diminta hadir ke ibu pejabat SPRM di Putrajaya hari ini, untuk menjelaskan mengenai garis panduan penggunaan kad kredit korporat agensi berkenaan.“Dalam siasatan SPRM berhubung penyalahgunaan kad kredit korporat Mara Corp sejak minggu lepas, didapati terdapat perbelanjaan yang mencurigakan melibatkan beberapa pembelian barangan dan perkhidmatan, yang tidak melibatkan agensi berkenaan sepanjang Mac hingga Disember tahun lepas,” katanya kepada Bernama.Beliau bagaimanapun enggan mengulas lanjut mengenai barangan dan perkhidmatan yang dibeli menggunakan kad kredit itu.Pada Khamis lepas, media melaporkan SPRM telah memulakan siasatan dakwaan penyalahgunaan kad kredit korporat oleh pengurusan tinggi Mara Corp.Dalam pada itu mengulas mengenai perkembangan siasatan membabitkan dakwaan salah laku dan integriti melibatkan beberapa pegawai kanan Majlis Amanah Rakyat (Mara), beliau berkata seramai 17 individu telah selesai dirakam keterangan dan 10 lagi akan dipanggil dalam minggu ini.“Kita jangka pada Khamis ini, kertas siasatan berkaitan kes ini akan dapat dibentangkan kepada timbalan pendakwa raya untuk tindakan selanjutnya,” katanya.Pada 5 Februari lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu.Pada 7 Februari pula, SPRM menyerbu dan merampas beberapa dokumen daripada Mara, Mara Corp dan sebuah syarikat setiausaha korporat.


Hampir 200 kandungan media sosial diturunkan kerajaan sepanjang Januari, kata menteri

Sebanyak 197 kandungan di pelbagai platform media sosial diturunkan bagi tempoh Januari lepas kerana melanggar etika penggunaan medium itu, Dewan Rakyat diberitahu hari ini.
Menteri Komunikasi dan Digital Fahmi Fadzil berkata daripada jumlah itu, 101 kandungan adalah yang dimuat naik menerusi aplikasi TikTok.
Menurut beliau, terdapat tiga kaedah digunakan penyedia platform media sosial untuk menurunkan kandungan tersebut iaitu pertama melalui teknologi kecerdasan buatan (AI) yang mengesan dan menurunkan kandungan secara automatik jika didapati melanggar garis panduan komuniti ditetapkan.
“Kedua, menerusi laporan daripada pengguna media sosial dan ketiga atas permintaan daripada agensi atau badan penguatkuasaan.
“Setakat hari ini, Kementerian Komunikasi dan Digital (KKD) tidak memohon tindakan untuk menutup atau menyekat mana-mana akaun pengguna media sosial, sebaliknya hanya menurunkan kandungan yang dimuat naik,” katanya pada sesi soal jawab lisan di Dewan Rakyat hari ini.
Beliau menjawab soalan tambahan Zahir Hassan (PH-Wangsa Maju) berhubung usaha kerajaan untuk menyekat pengguna akaun yang memuat naik kandungan menyalahi peraturan seperti menggugat perpaduan kaum.
Menjawab soalan asal Zahir berkaitan dasar jangka pendek, pertengahan dan panjang KKD terhadap aplikasi media sosial yang disalah guna, Fahmi berkata pelaksanaan dasar jangka pendek melibatkan aspek operasi pemantauan dan penguatkuasaan secara kes demi kes.
“Dasar ini akan diguna pakai dan pelaksanaan pengukuhan kerjasama bersama penyedia platform termasuk aplikasi TikTok dan laman sosial yang dimiliki oleh Meta (Facebook dan Instagram) dan Twitter dari sudut rangka kerja kawal selia bersama.
“Bagi pendekatan dari sudut dasar jangka masa pertengahan dan panjang pula merangkumi kajian semula dan pindaan ke atas peruntukan undang-undang sedia ada bagi memastikan ia sentiasa relevan dan praktikal mengambil kira situasi semasa,” katanya.
Dalam pada itu, menjawab soalan tambahan Afnan Hamimi Taib Azamudden (PN-Alor Setar) mengenai jaminan kerajaan terhadap kebebasan hak bersuara, Fahmi berkata KKD memberi jaminan hak itu akan diteruskan dan diperkukuh, namun menegaskan ia bukan bermakna mana-mana pihak boleh menabur fitnah atau menyebarkan maklumat tidak benar kepada orang ramai.


65% kes baru Covid-19 tiada sejarah vaksinasi, tidak lengkap suntikan, kata KP kesihatan

Sebanyak 65.9% atau 11,441 kes daripada jumlah keseluruhan 17,352 kes baru Covid-19 yang dilaporkan semalam didapati tiada sejarah vaksinasi atau tidak lengkap vaksin Covid-19.Ketua Pengarah Kesihatan Dr Noor Hisham Abdullah dalam kenyataannya berkata inidividu tidak lengkap vaksin terdiri daripada mereka yang menerima sekurang-kurangnya satu dos vaksin atau dua dos vaksin tetapi tidak melebihi 14 hari dari tarikh dos kedua.“Sebanyak 5,911 kes atau 34.1% pula mempunyai sejarah vaksinasi lengkap, dengan 5,834 daripadanya berada pada Kategori Satu iaitu tidak bergejala dan Kategori Dua bergejala ringan.“Situasi ini jelas menunjukkan mereka yang lengkap divaksinasi adalah lebih terlindung dan kurang berisiko mendapat jangkitan Covid-19 yang teruk,” katanya dalam satu kenyataan.Beliau berkata daripada 268 kes Kategori Tiga (bergejala) hingga Kategori Lima (bergejala kritikal), 191 kes atau 71.3% terdiri daripada mereka yang tiada sejarah vaksinasi atau tidak lengkap vaksinasi berbanding hanya 77 kes (28.7%) terdiri daripada mereka yang lengkap divaksin.Dr Noor Hisham berkata 272 kes kematian dilaporkan hari ini yang melibatkan 227 warganegara dan 45 bukan warganegara.Kes kematian di luar hospital atau mati ketika dibawa (BID) yang direkodkan hari ini adalah 81 kes terdiri daripada 56 warganegara dan 25 bukan warganegara.Beliau berkata 20,201 kes sembuh dicatatkan manakala kes aktif Covid-19 di seluruh negara kini 252,668.Seramai 975 orang dirawat di unit rawatan rapi (ICU) dengan 435 orang memerlukan bantuan pernafasan, katanya.Beliau berkata sebanyak 30 kluster baru dilaporkan hari ini dengan 16 daripadanya melibatkan kluster tempat kerja, tujuh kluster komuniti, empat kluster kumpulan berisiko tinggi, dua kluster institusi pendidikan swasta yang berdaftar di bawah kementerian pendidikan dan satu di pusat tahanan, menjadikan kluster aktif kini 1,453.


Polis siasat Mahathir berhubung Proklamasi Melayu, kata peguam

Polis dari Bukit Aman hari ini mengambil keterangan Dr Mahathir Mohamad dipercayai untuk membantu siasatan berkenaan Proklamasi Orang Melayu, kata peguamnya, Rafique Rashid.
Dalam satu paparan video yang dihantar kepada MalaysiaNow, beliau berkata proses merakam percakapan bekas perdana menteri itu dilakukan pada kira-kira jam 11.30 pagi tadi di Yayasan Albukhary, Kuala Lumpur.
Katanya, perkara ini menimbulkan tanda tanya apabila Mahathir dipercayai disiasat mengikut Seksyen 124B Kanun Keseksaan kerana menjalankan aktiviti yang memudaratkan demokrasi berparlimen.
"Hari ini saya telah hadir untuk menemani Mahathir yang telah ditemu ramah, dirakam percakapan oleh pihak Bukit Aman kerana Tun bercerita mengenai Proklamasi Orang Melayu," katanya.
"Tun telah menyatakan bahawa beliau sedia dituduh di mahkamah dan menyatakan menjawab soalan-soalan di mahkamah."
Sebelum ini, Mahathir menegaskan bahawa Proklamasi Orang Melayu adalah untuk memperjuangkan dan mencari penyelesaian kepada masalah yang dihadapi kaum majoriti itu.
Malah, ia turut mendapat sambutan beberapa pemimpin dan wakil rakyat daripada Perikatan Nasional (PN) termasuk Presiden PAS Abdul Hadi Awang.
Bekas perdana menteri itu sebelum ini turut mendakwa cubaan menganjurkan himpunan proklamasi itu telah disekat kerajaan apabila tempahan lokasi penganjuran dibatalkan beberapa kali.
Dalam pada itu, Rafique mempersoalkan tindakan pihak polis merakam percakapan Mahathir dan menasihatkan orang ramai supaya tidak bimbang sekiranya dipanggil pihak berkuasa.
"Adakah menceritakan mengenai orang Melayu atau Proklamasi Orang Melayu itu salah dari segi undang-undang?
"Kepada sesiapa yang disiasat, dipanggil atau ditemu ramah oleh pihak polis, jangan gentar, jangan takut, jawab saja seperti Tun.
"Jawab di mahkamah. Biar rakyat faham apakah itu Proklamasi Orang Melayu," tambah beliau.
MalaysiaNow sedang mendapatkan pengesahan daripada Bukit Aman dan sedang menunggu maklum balas.


Kelantan bakal kena PKP tidak benar, kata polis

Penularan rakaman audio di media sosial kononnya negeri Kelantan bakal dikenakan perintah kawalan pergerakan (PKP) adalah tidak benar, kata Ketua Polis Negeri Shafien Mamat.Justeru, beliau meminta orang ramai merujuk kepada laman rasmi Majlis Keselamatan Negara (MKN) Kelantan bagi mendapatkan maklumat terkini keadaan dan arahan semasa dalam membendung penularan Covid-19 di negeri ini.Dalam kenyataan hari ini, beliau menasihatkan orang ramai supaya tidak menularkan atau menyebarkan sebarang berita tidak benar tanpa merujuk kesahihannya.Kenyataan tersebut dikeluarkan susulan tular satu rakaman audio seorang lelaki berdurasi 3 minit 18 saat menerusi aplikasi WhatApps yang mengatakan PKP akan dilaksanakan di Kelantan bermula 14 hingga 21 April ini.Kelmarin, kerajaan mengumumkan PKP bersyarat (PKPB) di Kelantan, Selangor, Johor, Kuala Lumpur dan Pulau Pinang dilanjutkan bermula 15 sehingga 28 April ini.


Kerajaan import bekalan telur dari luar untuk tampung keperluan tempatan

Kerajaan bersetuju mengimport bekalan telur ayam daripada beberapa sumber luar sebagai pelan jangka pendek untuk menampung keperluan bekalan dalam negara.
Menteri Pertanian dan Keterjaminan Makanan Mohamad Sabu dalam kenyataan hari ini berkata kementerian telah mengenal pasti beberapa sumber dari luar untuk menampung keperluan bekalan dalam negara dengan kadar segera bagi memastikan keterjaminan telur ayam di pasaran.
“Kementerian juga akan memastikan telur ayam yang diterima selamat daripada penyakit dan menepati piawaian ditetapkan. Segala protokol dan tatacara ditetapkan kerajaan perlu dipatuhi tanpa kompromi.
“Kementerian menyedari keperluan bekalan telur ayam merupakan makanan seharian berprotein yang popular dalam kalangan rakyat Malaysia dengan kadar penggunaan purata telur ayam sebanyak 968 juta biji sebulan,” katanya.
Semalam, Perdana Menteri Anwar Ibrahim berkata beberapa langkah akan dilaksanakan bagi mengurangkan kos sara hidup termasuk mengurangkan harga telur ayam.
Mohamad berkata inisiatif membawa masuk telur ayam dari sumber luar bukanlah bertujuan menekan pengusaha industri telur ayam tempatan sebaliknya bagi memastikan bekalan dalam negara tidak terputus selain kebajikan rakyat terus terjaga.
Beliau berkata keperluan membawa masuk telur ayam dari sumber luar juga akan dikaji semula setelah bekalan kembali stabil selain meminta Ketua Setiausaha Kementerian Pertanian dan Keterjaminan Makanan Haslina Abdul Hamid untuk melihat impak mengimport telur ayam dari sumber luar kepada industri telur ayam tempatan sedia ada.
Selain itu, Mohamad berkata Agrobank juga diminta untuk mengemukakan cadangan bagi membantu pembekal dan pengusaha kecil supaya mereka kekal berdaya saing dalam industri.
“Kementerian sentiasa berusaha dengan pelbagai pendekatan bagi menjamin bekalan telur ayam negara kembali stabil dengan harga yang kompetitif. Kementerian yakin isu kekurangan bekalan telur ayam dapat diselesaikan dalam masa terdekat dengan kerjasama pelbagai pihak,” katanya.